
ĮVADAS

                   Birštonas – tarptautinis turizmo ir modernaus kurortinio gydymo karališkasis kurortas. Mūsų vizija – Birštonas 2030 metais – tarptautinis turizmo ir unikalių sveikatos paslaugų karališkasis kurortas. Birštoniečių gyvenimo kokybė, jiems teikiamos paslaugos ir aplinka, kurioje jie gyvena, taip pat yra prioritetinės Birštono savivaldybės veiklos sritys. 

                   Birštono savivaldybė yra Lietuvos savivaldybių asociacijos (LSA), Europos kurortų asociacijos (ESPA) ir Lietuvos kurortų asociacijos (LKA) narė, savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos valstybės tarnybos įstatymu ir Birštono savivaldybės tarybos veiklos reglamentu.

                 Pagal Lietuvos Respublikos vietos savivaldos įstatymą ir Birštono savivaldybės tarybos veiklos reglamentą, Birštono savivaldybės meras ne rečiau kaip kartą per metus atsiskaito Tarybai už savo veiklą, o gyventojams – už Savivaldybės veiklą. Šiandien ataskaitą už 2012 metus teikiu Tarybai, gyventojams ataskaita bus pateikta gegužės mėnesį visuotiniame susirinkime.
                 Pristatydama 2012 metų veiklos ataskaitą, noriu nuoširdžiai padėkoti visiems Tarybos nariams, Administracijos darbuotojams, įstaigų, organizacijų vadovams, darbuotojams ir gyventojams už darbą, už išsakytą nuomonę priimant svarbius Savivaldybei sprendimus, už diskusijas, už paramą ir Jūsų kiekvieno asmeninį indėlį įgyvendinant numatytus planus. Dėkoju už komandinį darbą, konstruktyvią kritiką. 

I. DEMOGRAFINĖ PADĖTIS

                 2012 m. pabaigoje Savivaldybėje gyveno 5044 gyventojai, t. y. 51 mažiau negu 2011 m. pabaigoje, o lyginant su 2010 m. dar sumažėjo 83. Statistikos departamento duomenimis, 2013 m. sausio 1 d. Savivaldybėje gyveno 4476 gyventojai, t.y. 66 mažiau nei 2012 m. pradžioje. Anapilin iškeliavo 56 Savivaldybės gyventojai (2011 metais – 81, 2010 metais – 71). Per 2012 metus birštoniečių šeimos pagausėjo 38 naujagimiais. Tai tikrai nedaug, tačiau džiugu, kad praėjusiais metais buvo užregistruota 71 santuoka – 8 santuokomis daugiau nei 2011 ir 19 santuokų daugiau nei 2010 metais, todėl tikėtina, kad šiais metais sulauksime daugiau naujagimių. Ataskaitiniais metais natūralusis gyventojų prieaugis stabilizavosi. Atvykimą gyventi į Birštono savivaldybę praėjusiais metais deklaravo 282 gyventojai (2011 metais – 285), išvyko gyventi kitur 76 (2011 metais – 77) žmonės.  

Civilinės būklės aktų sudarymas 2010–2012 m.

	
	2010 metai
	2011 metai
	2012 metai

	Gimimai
	51
	44
	38

	Mirtys
	71
	81
	56

	Santuokos
	52
	63
	71

	Ištuokos
	7
	13
	7


                 Deja, Birštone, kaip ir visoje Lietuvoje, demografinė situacija blogėja – šiuo metu iš Savivaldybėje deklaravusių gyvenamąją vietą asmenų 615 yra vaikai iki 15 metų amžiaus, 2739 yra darbingo amžiaus žmonės ir 1188 pensininkų. Statistikos departamento duomenimis, Birštone šiuo metu gyvena 13,5 procento vaikų, 60,3 procento darbingo amžiaus ir 26,15 procento pensinio amžiaus žmonių. Vidutinis tiek vyrų, tiek moterų amžius Birštono savivaldybėje kasmet vis didėja. Vidutinis Savivaldybės gyventojų amžius – 43,8 metų. Nemaži skirtumai pastebimi tarp vyrų ir moterų vidutinio amžiaus. Birštono savivaldybėje 2012 m. vyrų vidutinis amžius užfiksuotas 39,9 metai, moterų – 46,8 metai. Šalies vidurkis tesiekia 37 metų vyrams bei 43,5 metų moterims.
                 Daugiausia Savivaldybės gyventojų dirba sveikatos priežiūros ir švietimo srityse.

                Birštone bedarbystės klausimai taip pat aktualūs, nors nedarbo lygis lyginant su kitomis    59-iomis Lietuvos savivaldybėmis Birštone vienas iš mažesnių. 2012 m. savivaldybėje buvo registruoti 251 bedarbiai, 2011 m. – 276 (net 25 mažiau), 2010 m. – 344 bedarbiai (93 daugiau). 

II. SAVIVALDYBĖS TARYBOS DARBAS

                 Meras, vadovaudamasis Lietuvos Respublikos vietos savivaldos įstatymo ir Birštono savivaldybės tarybos veiklos reglamento suteiktais įgaliojimais, planuoja Savivaldybės tarybos veiklą. 

                 Taryboje dirba 17 narių. Jie atstovauja: Lietuvos socialdemokratų partijai – 12; Tėvynės sąjungai (konservatoriai, politiniai kaliniai ir tremtiniai, krikščioniškieji demokratai) – 2; Lietuvos Respublikos liberalų sąjūdžiui – 2; Liberalų ir centro sąjungai – 1. Taryboje dirba Socialdemokratų frakcija, vienijanti 12 narių. 2012 m. liepos 12 dienos posėdyje prie frakcijos prisijungė Darbo partijos narys Aleksandras Gorinas, kuris perėjo į Lietuvos socialdemokratų partiją. 

                 Savivaldybės tarybos posėdžiai yra vieši. Apie Tarybos posėdžių sušaukimą, darbotvarkę, priimtus sprendimus rinkėjus informuojame vietinėje spaudoje, Savivaldybės interneto svetainėje. Skelbimai kabinami Savivaldybės skelbimų lentoje, su informacija galima susipažinti Savivaldybės interneto puslapyje adresu www.birstonas.lt/Teisinė informacija/. Interneto svetainėje skelbiamos mero ir mero pavaduotojo darbotvarkės.

                 Tarybos posėdžių metu norintys pasisakyti gyventojai kviečiami registruotis – raštu pateikti prašymą Birštono savivaldybės tarybos sekretoriatui dėl pasisakymo „Birštoniečių tribūnoje“, kur visiems suteikiama galimybė Tarybos nariams tiesiogiai pateikti pasiūlymus bei pastabas Birštono savivaldybės tarybos posėdyje svarstomais klausimais. 2012 metais šia galimybe nepasinaudojo nei vienas gyventojas.

                 2012 metais Birštono savivaldybės taryba posėdžiavo 11 kartų. 

Birštono savivaldybės tarybos posėdžių statistika

	Priemonės pavadinimas
	2011 m.
	2012 m.

	Surengta Tarybos posėdžių
	14
	11

	Pateikta svarstyti sprendimų projektų
	282
	256

	Nagrinėtų sprendimų vidurkis vieno posėdžio metu
	20
	23

	Priimti Tarybos sprendimai
	275
	250


                 Tarybos nariai aktyviai dalyvavo Tarybos posėdžiuose. Visuose posėdžiuose dalyvavo 8 Tarybos nariai – Nijolė Dirginčienė, Vytas Kederys, Vytautas Šeškevičius, Kristina Justinavičienė, Roma Žentelienė, Ona Šaulinskienė, Daina Zdanavičienė, Birutė Magdelena Vokietaitienė. 5 Tarybos nariai praleido po vieną posėdį (lankomumas 90 proc.), du Tarybos nariai nedalyvavo dviejuose posėdžiuose (80 proc.) vienas – trijuose (70 proc.) ir vienas Tarybos narys nedalyvavo keturiuose posėdžiuose (70 proc.). Bendras posėdžių lankomumas – 81 procentas. Dauguma Tarybos narių informuodavo, dėl kokių priežasčių posėdyje negalės dalyvauti. Pagrindinės nedalyvavimo priežastys – sveikatos problemos ir komandiruotės. Tarybos darbas buvo dalykiškas ir kryptingas: prieš kiekvieną posėdį darbas vyko komitetuose, juose visada aktyviai buvo aptariami projektai, teikiami pasiūlymai. Manau, kad Tarybos posėdžiai visuomet būdavo konstruktyvūs, be didelių diskusijų.

                 2012 metais pagrindiniai Savivaldybės veiklos klausimai buvo Savivaldybės ūkio infrastruktūros tvarkymas, detaliųjų, bendrųjų, specialiųjų planų rengimas, projektų rengimas ir paraiškų teikimas. Buvo priimti 103 su jais susiję sprendimai, tai yra beveik 40 procentų visų sprendimų. Savivaldybės biudžeto tvarkymo ir su juo susijusiais klausimais –19 sprendimų (7,6 proc.), sveikatos, socialinės apsaugos, įvairių lengvatų suteikimo klausimais – 28 sprendimai (11,2 proc.), švietimo, kultūros klausimais – 24 sprendimų (9,6 proc.). 

                 Praėjusiais metais Taryba priėmė 20 sprendimų dėl įvairių investicinių projektų rengimo ir įgyvendinimo. Mūsų prioritetas – su kurorto plėtra susijusių objektų statyba ir renovacija. Todėl džiaugiuosi, kad projektų įgyvendinimui pavyko pritraukti Europos Sąjungos ir kitų fondų lėšų. 

                 Per metus buvo priimta 10 sprendimų dėl detaliųjų, bendrųjų ir specialiųjų planų rengimo ir tvirtinimo. 

                 Atsižvelgdama į pateiktus prašymus, Taryba priėmė 12 sprendimų dėl vietinės rinkliavos už komunalinių atliekų surinkimą iš atliekų turėtojų ir atliekų tvarkymą lengvatų, dėl nekilnojamojo bei žemės ir žemės nuomos mokesčių lengvatų. Numatytos lengvatos biudžetinių ir viešųjų įstaigų teikiamų paslaugų kainoms.

                 2012 m. Savivaldybės taryba priėmė sprendimą, kuriuo nuo 2013 m. sausio 1 d. buvo įvesta vietinė rinkliava už naudojimąsi Birštono viešąja infrastruktūra. Nustatytas kurortinės rinkliavos dydis – 2 Lt įmoka už suteiktą vieną nakvynę už naudojimąsi kurorto infrastruktūra. Sprendimu taip pat suteikta 100 procentų lengvata vietinės rinkliavos mokėtojams už šiems asmenims suteiktas nakvynės paslaugas: asmenims, kuriems medicininės reabilitacijos paslaugos apmokamos iš Privalomojo sveikatos draudimo fondo biudžeto lėšų, gyvenantiems pagal ilgalaikes slaugos arba ilgalaikes socialines globos sutartis ir vaikams iki 14 metų.

Taip pat Tarybos sprendimu buvo priimtas Birštono savivaldybės 2013-2020 m. strateginis plėtros planas, ekspertų pagalba parengtas „Birštono savivaldybės vystymo krypčių ir investicijų vadovas”
                 Pagal Vietos savivaldos įstatymą, Savivaldybės mero sprendimai buvo įforminti potvarkiais. 2012 m. buvo išleistas 21 potvarkis veiklos organizavimo, 11 personalo, 31 komandiruočių ir 15 atostogų klausimais. 

                 Ataskaitiniais metais Tarybos nariai be darbo frakcijose, komitetuose, komisijose ir Taryboje tęsė darbą Kauno regiono plėtros taryboje, Lietuvos savivaldybių asociacijoje, laikinosiose ir nuolatinėse komisijose, akcinių bendrovių ir viešųjų įstaigų stebėtojų tarybose. Kauno regiono savivaldybių merai delegavo mane į Lietuvos savivaldybių asociacijos valdybą. 2012 metais kartu su tarybos nariu Ervinu Marčiulioniu dalyvavau Lietuvos savivaldybių asociacijos suvažiavime. Praėjusiais metais vyko 1 LSA tarybos posėdis, kaip valdybos narė dalyvavau 5 Valdybos posėdžiuose. Taip pat esu Lietuvos savivaldybių asociacijos tarptautinių ryšių komiteto pirmininkė, Europos savivaldybių ir regionų tarybos politikos komiteto narė bei Europos vietos ir regiono valdžios kongreso Lietuvos Respublikos delegacijos narė.

                 Tarp posėdžių Tarybos nariai skyrė dėmesį ir susipažinimui su kitų savivaldybių darbu. Jie apsilankė Ignalinoje, kur susipažino su Ignalinos rajone vystomais plėtros projektais, pasidalino patirtimi, aplankė įdomiausias Aukštaitijos nacionalinio parko vietas. Taip pat buvo organizuota išvyka į Kauno „Žalgirio“ areną, kur tarybos nariai susipažino su sporto ir pramogų komplekso galimybėmis teikti įvairias paslaugas miesto gyventojams. Buvo organizuotas išvažiuojamasis posėdis, kuris vyko uždarosios akcinės bendrovės „Birštono vandentiekis“ patalpose. Tarybos nariai susipažino su bendrovės vykdoma veikla, Europos Sąjungos lėšų panaudojimu, atnaujinta infrastruktūra.

                 2012 m. savaitraštis ,,Veidas“ ketvirtą kartą rinko geriausius merus. Tarp merių moterų Birštono savivaldybės merė buvo įvertinta geriausiai. Bendrame reitinge jai suteikta 14-oji vieta. Tai didelis šuolis aukštyn palyginus su 2011 m., kai Savivaldybės vadovė užėmė 31 vietą.

TARYBOS KOMITETAI

                 2012 m., kaip ir ankstesniais metais, pagal paskirstytas veiklos kryptis posėdžiauti rinkosi 4 komitetai. 

Ekonomikos ir verslo komitetas. [image: image33.png]


Ekonomikos ir verslo komiteto pirmininkas Stanislovas Martinaitis, pirmininko pavaduotojas – Vytautas Jonas Tankevičius. Komitete yra 5 Tarybos nariai. 2012 m. komitetas posėdžiavo 11 kartų. Komiteto nariai aktyviai dalyvavo nagrinėjant pateiktus klausimus, ypatingą dėmesį atkreipdami į gaunamų investicijų panaudojimo tikslingumą ir naudą Savivaldybės infrastruktūrai. 

Finansų ir biudžeto komitetas. Finansų ir biudžeto komiteto pirmininkas – Vytas Kederys, pirmininko pavaduotoja –Marytė Gudonytė. Komitetą sudaro 5 Birštono savivaldybės tarybos nariai. 2012 m. komitetas posėdžiavo 12 kartų. Posėdžių metu išsamiai nagrinėti visi Savivaldybės tarybos posėdžiams pateikti klausimai. Keletas klausimų buvo nukelti diskusijai į Tarybos posėdį. 

Socialinių reikalų komitetas. [image: image34.jpg]


Socialinių reikalų komiteto pirmininkė – Ona Šaulinskienė, pirmininkės pavaduotoja –  Margarita Narakienė. Komiteto sudėtyje yra 6 nariai. 2012 m. komitetas posėdžiauti rinkosi 11 kartų. Jie aktyviai gilinosi į socialinius ir švietimo reikalus tiek Birštono mieste, tiek visoje Savivaldybės teritorijoje, dalyvavo Socialinių reikalų komisijos darbe. 

Kontrolės komitetas. Kontrolės komiteto pirmininkė – Birutė Magdelena Vokietaitienė. 2012 metais komitetas dirbo pagal patvirtintą veiklos programą. Įvyko 4 komiteto posėdžiai, kurių metu buvo  patvirtinta Komiteto 2012 metų veiklos programa, apsvarstyta Birštono savivaldybės kontrolės ir audito tarnybos kontrolierės 2011 metų veiklos ataskaita. Išklausyta  viešosios įstaigos Birštono pirminės sveikatos priežiūros centro, VšĮ „Tuplės“ sanatorijos, UAB „Birštono šiluma“ direktorių 2011 metų veiklos ataskaitos, aptartos 2012 m. perspektyvos. Apsvarstyti UAB ,,Birštono vandentiekis“ 2011 metų ūkinės veiklos rezultatai ir 2012 m. perspektyvos, Birštono vienkiemio darželio-mokyklos finansinė - ūkinė veikla už 2012 metų tris ketvirčius. Buvo pritarta 2011 metų valstybės turto VT-01 ir savivaldybės turto VT-02 patikslintoms statistinėms ataskaitoms, Birštono savivaldybės Kontrolės ir audito tarnybos 2013 metų veiklos planui. Komiteto nariai posėdžiuose diskutavo ne tik darbotvarkėje numatytus klausimais, bet ir kėlė kitus jiems rūpimus klausimus, susijusius su neracionaliai naudojama elektros energija apšviesti miestą tamsiu paros metu, slidinėjimo kalno eksploatacija žiemos sezonu, dėl nenaudojamų, naudojamų ne pagal paskirtį, apleistų arba neprižiūrimų patalpų ir statinių Birštono savivaldybėje, taip pat, atsižvelgiant į gyventojų paklausimus, įpareigojo Savivaldybės administracijos Ūkio, turto ir kaimo plėtros skyrių surinkti informaciją apie Prienų butų ūkio teikiamas paslaugas bei informuoti komitetą, kaip yra vykdomos sutarties sąlygos. Posėdžiuose aktyviai dalyvauja visi komiteto nariai – diskutuoja, tariasi, teikia pasiūlymus. 

                 Taip pat Tarybos nariai dalyvavo ne tik komitetų ir Tarybos posėdžiuose, bet savo veiklą tęsė Tarybos sprendimais sudarytų komisijų posėdžiuose.

KOMISIJOS

              Dėkoju tiems komisijų pirmininkams, kurie aktyviai dirbo komisijose, tarybose.

              1. Administracinė komisija. Komisijos pirmininkas – Stanislovas Martinaitis. 2012 metais Administracinė komisija išnagrinėjo 3 administracines bylas dėl pažeidimų, numatytų Administracinių teisės pažeidimų kodekso straipsniuose. Visos komisijai adresuotos administracinės bylos buvo išnagrinėtos nepažeidžiant paminėtame kodekse nustatytų bylų nagrinėjimo terminų ir priimti nutarimai, atsižvelgiant į konkrečiose bylose nustatytas aplinkybes. 2 asmenims skirtos administracinės nuobaudos – vienam pažeidėjui paskirta 40 Lt bauda, kitam pažeidėjui – 400 Lt bauda. 1 administracinė byla buvo nutraukta, asmens veiksmuose nenustačius administracinio teisės pažeidimo sudėties. Nei vieno iš komisijos priimtų nutarimų skirti pažeidėjams administracines nuobaudas nubausti asmenys neapskundė ir baudas pažeidėjai sumokėjo. Administracinės bylos komisijai nagrinėti buvo atsiųstos iš Kauno miesto ir Palangos miesto savivaldybių bei Birštono policijos komisariato.

                 2. Antikorupcijos komisija. Komisijos pirmininkas – Vytautas Jonas Tankevičius, komisiją sudaro 5 Tarybos nariai ir 2 Savivaldybės administracijos darbuotojai. Komisija per 2012 m. posėdžiavo vieną kartą, kurio metu svarstė Birštono savivaldybės 2012–2014 metų korupcijos prevencijos programą ir priemonių planą.

                 3. Bendruomenės sveikatos taryba. Komisijos pirmininkas – Juozas Aleksandravičius. 2012 m. posėdžiavo vieną kartą – svarstė Visuomenės sveikatos rėmimo specialiąsias programas ir pateikė jas tvirtinti Birštono savivaldybės tarybai.

                 4. Daugiabučių namų savininkų bendrijų rėmimo fondo taryba. Tarnybos pirmininkas –  Juozas Aleksandravičius. Komisija nesušaukė nei vieno posėdžio, nes nebuvo gauta jokių prašymų paramai gauti. Tikimasi, kad dabartinės Vyriausybės vykdoma politika, kurioje didelis dėmesys skiriamas namų atnaujinimo programai, pagerins padėtį mieste bei gyvenvietėje. 

                 5. Etikos komisija. Komisijos pirmininkas – Vytas Kederys, komisiją sudaro 5 Tarybos nariai ir 2 bendruomenės atstovai. Komisija nesušaukė nei vieno posėdžio, nes nebuvo gauta pranešimų dėl galimų Tarybos narių etikos pažeidimų.

                 6. Jaunimo reikalų taryba. Pirmininkė – Renata Matukienė. Tarybą sudaro 3 Tarybos nariai, Savivaldybės administracijos Švietimo, kultūros ir sporto skyriaus vyriausioji specialistė, Savivaldybės gydytojas, 2 atstovai iš Birštono gimnazijos mokinių parlamento. Prie Tarybos veiklos 2012 m. pradžioje prisijungė ir Birštono jaunimo klubo atstovas. 2012 m. rugsėjo 12 d. sprendimu Birštono savivaldybės administracijos Švietimo, kultūros ir sporto skyriaus specialistę Vidą Gadliauskienę  pakeitė Birštono savivaldybės administracijos vyriausioji jaunimo reikalų specialistė Žaneta Židonienė. Per 2012 m. Taryba rinkosi tris kartus, posėdžiuose buvo svarstyta Birštono savivaldybės jaunimo reikalų tarybos sudėtis, jaunimo organizacijų bendradarbiavimas, Birštono savivaldybės „Jaunimo problemų sprendimo plano“ projekto analizė, teikti pasiūlymai šio projekto koregavimui ir tikslinimui bei kiti klausimai, Tarybos narių pasiūlymai. Tačiau pasigendama aiškesnės ir aktyvesnės jaunimo reikalų tarybos veiklos, yra būtinas labiau koordinuotas darbas.
                 7. Kaimo rėmimo komisija. Pirmininkė – Birutė Magdalena Vokietaitienė. 2012 m. komisija posėdžiavo 5 kartus ir apsvarstė 22 prašymus paramai iš Birštono savivaldybės žemės ūkio rėmimo fondo gauti. 2012 m. Žemės ūkio rėmimo fondui iš Savivaldybės biudžeto buvo paskirta 20 tūkstančių litų. 2012 metais parama iš Žemės ūkio rėmimo fondo buvo skirta naujos bei naudotos žemės ūkio technikos įsigijimo, gyvulių produktyvumo kontrolės, veterinarinių tyrimų, paraiškų parengimo, paramai iš kitų fondų gauti, išlaidoms iš dalies kompensuoti. Fondo paramos lėšos buvo panaudotos 100 proc. 

                 8. Kultūros ir sporto rėmimo fondo taryba. Pirmininkas – Juozas Aleksandravičius. Kultūros ir sporto rėmimo fondo taryba 2012 m. į posėdžius rinkosi 3 kartus. Buvo paskirstyta 11500 Lt parama, iš jų – 4320 Lt sportui (patenkinti 5 prašymai) ir 7580 Lt – kultūrai (patenkinti 8 prašymai).
                 9. Laisvės kovų įamžinimo komisija. Pirmininkas – Vytautas Šeškevičius. Per 2012 metus komisija surengė vieną posėdį. Didžiausią dėmesį komisija skyrė pastatytų paminklų tvarkymui ir jų priežiūrai, taip pat atmintinų datų paminėjimui. Padedant Miesto tvarkymo tarnybos darbuotojams, buvo pasodintos gėlės ir reguliariai pjaunama žolė prie Būdų kaimo, šalia kelio Vilnius – Prienai pastatyto Paverknių laukuose žuvusių partizanų paminklo. 2012 metais kartu su „Lietuvai pagrąžinti draugija“ bei padedant savivaldybei buvo restauruota Birštono senosiose kapinėse politinių kalinių ir tremtinių iniciatyva pastatyta medinė skulptūra iš tremties grįžusiai Motinai atminti.

                 10. Materialiojo turto nuomos komisija. Pirmininkė – Nijolė Dirginčienė. Komisija 2012 m. posėdžiavo 21 kartą. Posėdžių metu buvo svarstomi Birštono savivaldybei nuosavybės teise priklausančių vandens gręžinių, negyvenamų patalpų nuomos klausimai. Taip pat daug dėmesio skirta Birštono savivaldybės materialiojo turto (trijų nuomojamų svarbių pastatų Birštone, B. Sruogos g. 2A, B. Sruogos 5, J. Basanavičiaus a. 2) specialiųjų nuomos sąlygų, kvalifikacinių reikalavimų konkurso dalyviams bei sutarčių projektų paruošimui, teikimui tvirtinti Savivaldybės tarybai, konkursų skelbimui bei sutarčių pasirašymui. Savivaldybės tarybai teikti pasiūlymai nuomoti pastatą-sandėlį Birštone, B. Sruogos g. 4B, ir pastatą-dirbtuves Birštone, N. Silvanavičiaus g. 1 Per šiuos metus komisija turi ir konkrečių darbo rezultatų – pasirašyta ilgalaikė sandėlio už Kurhauzo, B. Sruogos g. 2A nuomos sutartis su UAB „Už tave“.

                 11. Nuolatinė statybos komisija. Pirmininkas – Mantas Michaliunjo. 2012 metais komisijos posėdžių metu apsvarstyti 6 teritorijų planavimo dokumentai. Pasikeitus teisės aktams, techniniai projektai derinami nuotoliniu būdu. Į programą „Infostatyba“ įkelti/pateikti reikiamoms institucijoms derinti 87 projektai, visos reikiamos įstaigos pritarė ir išdavė statybą leidžiančius 64 dokumentus.

                 12. Peticijų komisija. Pirmininkas – Aleksandras Gorinas, komisiją sudaro 4 Tarybos nariai, vienas Savivaldybės administracijos darbuotojas ir vienas bendruomenės atstovas. Komisija nesušaukė nei vieno posėdžio, nes nebuvo gauta peticijų.
                 13. Smulkiojo ir vidutinio verslo rėmimo komisija. Pirmininkė – Marytė Gudonytė. Komisija per 2012 m. posėdžiavo 3 kartus. Smulkiojo ir vidutinio verslo rėmimo fondas skyrė 21 tūkst. Lt paramą 3 Birštono savivaldybės teritorijoje registruotoms įmonėms

                 14. Studijų rėmimo fondo taryba. Pirmininkė – Kristina Justinavičienė. 2012 m. Studijų rėmimo fondo taryba posėdžiavo du kartus. 2012 m. balandžio 10 d. Fondo taryba svarstė 32 prašymus dėl vienkartinių išmokų skyrimo. Buvo paskirstyti 7 900 Lt. Atsižvelgiant į Birštono savivaldybės studijų rėmimo fondo nuostatų 10 punktą, Fondo taryba nusprendė netenkinti vienos studentės prašymo, nes pagal pateiktas pažymas pajamos, tenkančios vienam šeimos nariui, buvo didesnės nei 5 BSI. Pateiktam sprendimo projektui Savivaldybės taryba pritarė be pastabų. 2012 m. lapkričio 8 d. Fondo taryba svarstė du klausimus: Birštono savivaldybės studijų rėmimo nuostatų papildymą ir Birštono savivaldybės studijų rėmimo fondo vienkartinių stipendijų skyrimą 2012–2013 mokslo metų pirmam pusmečiui. Pasiūlyta Fondo tarybos darbo tvarkoje pridėti naują punktą, kad Fondo taryba turi teisę reikalauti pateikti papildomus dokumentus ir reikalingų dokumentų sąrašą papildyti 14.3 punktu, kad pirmakursiams reikia pateikti dekanato patvirtintą pažymą apie studijas. Taip pat buvo nagrinėjami 36 prašymai ir 2012–2013 mokslo metų pirmam pusmečiui paskirstyta Fondo lėšų suma – 12 050 Lt. 2012 m. Studijų rėmimo fondo taryba išnagrinėjo 68 studentų prašymus. Vienkartines stipendijas gavo 67 Birštono savivaldybės studentai. Buvo paskirstyti 19 950 Lt.

                 15. Tarybos veiklos reglamento redakcinė komisija. Pirmininkė – Kristina Justinavičienė. 2012 m. komisija posėdžiavo 1 kartą. Dėl pasikeitusio Lietuvos Respublikos vietos savivaldos įstatymo 26 straipsnio 1 dalies, Lietuvos Respublikos savivaldybių tarybų rinkimų įstatymo 90 straipsnio, Vyriausybės atstovo Kauno apskrityje siūlymų ir atsižvelgiant į teismų praktiką, buvo siūloma pakeisti ir papildyti Birštono savivaldybės tarybos veiklos reglamentą, patvirtintą Birštono savivaldybės tarybos 2011 m. liepos 1 d. sprendimu Nr. TS-145 „Dėl Birštono savivaldybės tarybos veiklos reglamento tvirtinimo“. Savivaldybės taryba 2012 m. lapkričio 14 d. posėdyje pritarė Komisijos siūlymams ir patvirtino naują Veiklos reglamento redakciją, nustatant, kad šio sprendimo 1.2, 1.3, 1.4 punktai įsigalioja nuo 2013 m. sausio 1 dienos.

                 16. Birštono savivaldybės saugaus eismo komisija. Pirmininkas – Juozas Aleksandravičius. Komisija 2012 metais posėdžiavo 2 kartus. Komisija svarstė eismo problemas mieste ir seniūnijoje, aptarė kelių ženklų išdėstymą, eismo būklę ir pasiūlymus dėl eismo gerinimo Savivaldybėje. Kaip komisijos pirmininkas, Juozas Aleksandravičius dalyvavo Automobilių kelių direkcijos ir Transporto instituto posėdžiuose, seminaruose.

17. Socialinių reikalų komisija, posėdžiavo 6 kartus, posėdžių metu komisija skirstė socialines paramas, bendra paramos suma – 32984,42Lt 

                 Neramina kai kurių komisijų pirmininkų ir narių formalus požiūris į veiklą – tik paskirstomos skirtos lėšos.  Reikėtų peržiūrėti komisijų ir tarybų nuostatus ir rinktis į posėdžius ne tik siekiant „padalinti pinigus“, bet ir svarstyti probleminius klausimus, susijusius su komisijų nagrinėjama sritimi. 

                 Aktyvesnė ir iniciatyvesnė galėtų būti Jaunimo reikalų taryba, Smulkaus ir vidutinio verslo rėmimo komisija, Daugiabučių namų savininkų bendrijų rėmimo fondo taryba, Administracinė, Bendruomenės sveikatos taryba. Komisijos galėtų formuoti politiką ir veiklos kryptis konkrečiose srityse.

GYVENTOJŲ PRIĖMIMAS IR SUSITIKIMAI

                 Savivaldybės merė kiekvieną antradienį (esant poreikiui ir kitomis dienomis) priimdavo gyventojus, norinčius pateikti jiems aktualius asmeninius klausimus. Žmonės kreipėsi dėl nesibaigiančių nuosavybės teisių į turėtą žemę atkūrimo reikalų, socialinio būsto nuomos, būstų tvarkymo, švaros ir tvarkos, įsidarbinimo problemų, taip pat dėl paramos verslui, kaimo bendruomenių problemų ir kt. Kai kurie gyventojai ateidavo tiesiog pasikalbėti, kartais pasidžiaugti savo asmeniniais ir visos Savivaldybės reikalais. Tai būdavo malonūs vizitai.

                 Savivaldybės merė ataskaitiniais metais su gyventojais susitiko Nemajūnų dienos centre, Birštono vienkiemio seniūnijoje, rengė susitikimus su Jundeliškių kaimo gyventojais.

                 Praėjusiais metais, tęsiant tradicijas, vyko susitikimai su verslininkais, turizmo paslaugų teikėjais, ūkininkais, sportininkais, švietimo ir kitų įstaigų darbuotojais, policijos ir saugos tarnybų darbuotojais bei bendruomenių nariais. Merė lankė vienišus Savivaldybės gyventojus, prisidėjo prie akcijų socialiai remtinų šeimų vaikams.

Per 2012 m. buvo organizuota nemažai susitikimų su Seimo, Vyriausybės, įvairių ministerijų atstovais. 

BENDRUOMENIŲ VEIKLA

                 Daugiau kaip 39 proc. visų Savivaldybės gyventojų yra užsiėmę aktyvia visuomenine, kultūrine, sportine veikla daugiau kaip 30-yje nevyriausybinių organizacijų. Džiugu, kad daugelio visuomenininkų veikla yra tikrai matoma, o jų organizuojamuose renginiuose dalyvauja daug Savivaldybės gyventojų.

                 Aktyvią projektinę veiklą vykdo kaimiškos teritorijos bendruomenės. 2012 m. kovo 27 d. pasirašius trišalę Vietos projekto paramos sutartį Birštono vienkiemio bendruomenė, atstovaujama pirmininko Vyto Kederio, pradėjo įgyvendinti projektą „Etnokultūros tradicijų puoselėjimas Birštono savivaldybėje“. Pagrindinis projekto tikslas – puoselėti Birštono krašto kultūrines ir etnines tradicijas. Bendruomenė organizavo jau ilgamete tradicija tapusias bendruomenės šventes: Atvelykio šventę, tradicinį teatrų festivalį, Žolinės šventę. Renginius bendruomenė stengiasi organizuoti gamtoje (atsižvelgiant į oro sąlygas), siekiant išskirtinumo, didesnio žmonių atsipalaidavimo, sąlyčio su gamta.

2012 m. kovo 27 d., pasirašius trišalę vietos projekto paramos sutartį tarp Nacionalinės mokėjimo agentūros prie Žemės ūkio ministerijos, Birštono vietos veiklos grupės ir Nemajūnų bendruomenės santalkos, pradėtas vykdyti vietos projektas „Kad neužgestų kaimo židinys“. Projekto tikslas – puoselėti Birštono krašto kultūrines etnines tradicijas. Stiprinant materialinę bazę, reikalingą kultūrinėms tradicijoms puoselėti, bendruomenės ansamblio nariai pasipuošė naujais dzūkų krašto tautiniais kostiumais. Nemajūnų bendruomenės santalka tradiciškai švenčia Sekmines. Sekminių dvasia subūrė žmones ne tik maldai bažnyčioje, bet ir bendram pasibuvimui prie Nemajūnų dienos centro. Šventės metu buvo pristatytas projektas „Kad neužgestų kaimo židinys“, prisimintos Sekminių tradicijos ir papročiai, programėlėje dalyvavo žolynų vainikais pasipuošę piemenėliai. Visus linksmino Nemajūnų, Birštono vienkiemio, Vilūnų bei Daugų saviveiklininkai.

                 2012 m. kovo 27 d. pasirašius trišalę Vietos projekto paramos sutartį Siponių krašto bendruomene, kurią atstovauja pirmininkė Vijolė Skorodumovienė, buvo pradėtas įgyvendinti projektas „Siponių krašto bendruomenės gyvenimo kokybės gerinimas“. Pagrindinis projekto tikslas – aktyvinti Siponių krašto bendruomenę, sudarant galimybes aktyviai kultūrinei veiklai bei kokybiškam laisvalaikio praleidimui. Projekto įgyvendinimo metu buvo įsigyta inventoriaus, turinčio išliekamąją vertę: nupirktas stalo teniso stalas, muzikos instrumentai (armonika, akordeonas, gitara), baldai (6 vnt. stalų, 8 komplektai kėdžių), fotoaparatas. Siekiant labiau aktyvinti kultūrinę veiklą, buvo sukurtas bendruomenės ansamblis, kuris reprezentuoja bendruomenę savo regione.

                 Džiugu, kad 2012 metais bendruomenės buvo aktyvios ir teikiant kandidatus Birštono Garbės piliečio vardo suteikimui. 2012 metais Garbės piliečio vardas buvo suteiktas partnerystės tarp Birštono ir Lecko savivaldybių garbės koordinatoriui Hansui Peteriui Federsenui (Hans Peter Feddersen) ir (po mirties) Lietuvos Respublikos Seimo nariui Juozui Palioniui.
JAUNIMO VEIKLA

                 Vykdant jaunimo politikos plėtrą Savivaldybėje, buvo tęsiamas bendradarbiavimas su įstaigomis bei organizacijomis, kurių veikla susijusi su jaunimu (Bendruomenės namai, Kultūros centras, Sporto centras, Turizmo ir informacijos centras ir kt.). Jaunimo reikalų koordinatorė bendradarbiavo su kitais skyriais, teikė pagalbą organizuojant jaunimo ir su jaunimu susijusius renginius. 2012 m. vykę jaunimo renginiai susilaukė Savivaldybės jaunimo bei į kurortą atvykstančių svečių dėmesio. 

                 Jaunieji Birštono gyventojai aktyviai dalyvavo Šaulių organizacijos, Birštono gimnazijos jaunųjų skautų būrelio veikloje, jie mokosi Birštono meno mokykloje, šoka, dainuoja, groja ir vaidina Kultūros centro kolektyvuose. Visuose miesto renginiuose matome mūsų jaunimą, kuris yra tikrai patriotiškas, mylintis gimtąjį miestą ir žinantis, kokį jį nori matyti ateityje.  

                 Savivaldybės taryba, remdama jaunimo veiklą, 2010 metais panaudos pagrindais suteikė patalpas Birštono jaunimo klubui. 2012 metais Savivaldybės merė dalyvavo Birštono Jaunimo klubo organizuotame susitikime su klubo nariais. Birštono Jaunimo klubo susitikimo tikslas buvo supažindinti su vykdoma veikla bei struktūra. Klubo nariai pristatė savo organizuojamus renginius, įvairius projektus, kuriuose teko sudalyvauti, demonstravo turimas nuotraukas, vaizdo įrašus. 

                 Susitikimo metu buvo kalbėta ir diskutuota ne tik apie patį klubą, bet ir apie visą Birštono jaunimą, aktualias šių dienų jaunimo problemas. Kadangi vienas iš svarbiausių jaunimo klubo tikslų yra įtraukti jauną žmogų į aktyvią veiklą, jaunimas domėjosi, kokios pagalbos galėtų sulaukti savo tikslams įgyvendinti, kokių priemonių reikia imtis norint integruoti problematišką jaunimą į kultūrinį miesto gyvenimą. Taip pat aptarta, ko trūksta mūsų miestui, kuo jaunimas galėtų prisidėti prie miesto gražinimo bei populiarinimo, buvo iškeltos idėjas, kuo Birštono Jaunimo klubas galėtų būti naudingas savo veikla.
                 Per ataskaitinį laikotarpį Birštono savivaldybė suteikė galimybę kurorto gimnazijos moksleiviams ir gimnaziją baigusiems studentams vienai dienai tapti Savivaldybės valdžios atstovais, tarnautojais, kurorto įmonių, įstaigų darbuotojais. Birštono savivaldybės merės Nijolės Dirginčienės iniciatyva antrus metus organizuota atvirų durų diena „Birštono valdžia – jaunimo rankose“ sulaukė didelio jaunimo susidomėjimo bei noro išbandyti savo jėgas Savivaldybės darbuotojų veikloje. Atvirų durų dienos – tai puiki galimybė jauniems žmonėms, ne tik jau pasirinkusiems būsimą profesiją, bet ir esantiems apsisprendimo kelyje, pažvelgti į būsimą darbą iš arčiau. Nuolat pabrėžiu Birštono jaunimo poreikių ir lūkesčių svarbą, esu neabejinga jiems kylančiomis problemomis ir domiuosi, kaip galima gerinti ir vystyti Savivaldybės veiklą, kad jauniems žmonėms kurortas išliktų širdžiai mielais namais. 

                 Toks renginys – tai mažas žingsnelis jaunimo emigracijos mažinimo link, nes jo metu jauni žmonės pamato, kad yra reikalingi Lietuvai ir savo miestui bei yra čia laukiami ir vertinami.

                 Be vyresnių klasių moksleivių, Savivaldybėje lankėsi ir Birštono gimnazijos antros klasės pradinukai, kurie buvo supažindinami su vieta, kurioje priimami svarbūs kurorto sprendimai, pristatomos vizijos ir lankosi užsienio svečiai, delegacijos. Savivaldybės merė taip pat supažindino vaikus su Tarybos nariais ir papasakojo apie jų veiklą. Antrokai ypač domėjosi mero regalijomis, jas lietė ir kilnojo. Moksleivius taip pat domino, kas sukūrė Birštono miesto herbą, iš kur savivaldybė gauna pinigus, kaip jie ateina, kas juos skaičiuoja ir sugalvoja, kur panaudoti. 

                 Susitikimo metu Savivaldybės vadovė ragino vaikus mokytis, ypatingai užsienio kalbų, ir ruoštis tapti žmonėmis, dirbančiais Lietuvos labui.

TARPTAUTINIS BENDRADARBIAVIMAS

                 Per 2012 metus Birštone lankėsi partneriai iš Lecko, Siguldos, Keilos, naujieji partneriai iš Elko poviato, Gruzijos Chiatura miesto. Oficialių vizitų į Gruziją metu labai draugiškas bendradarbiavimas užsimezgė su mūsų draugų iš Siguldos ir Keilos partneriu, Chiatura miestu. Birštono šventės metu, 2012 m. birželio 8 dieną, buvo pasirašyta bendradarbiavimo sutartis tarp Birštono ir Chiatura. Taryba yra priėmusi sprendimą pasirašyti bendradarbiavimo sutartį ir su Sankt Peterburgo Puškino rajonu (Rusijos Federacija), tačiau dėl valdžios pasikeitimo Sankt Peterburge, sutarties derinimo formalumai užsitęsė ir 2012 m. sutartis nebuvo pasirašyta. Iniciatyva pasirašyti šią sutartį yra iš abiejų šalių, tad tikimasi, kad 2013 m. ši bendradarbiavimo sutartis bus pasirašyta.     2012 m. rugsėjo mėn. tarptautinio forumo metu buvo pasirašytas ketinimų protokolas dėl Ašmenos (Baltarusija) ir Birštono savivaldybių bendradarbiavimo, kuris leis ir ateityje plėtoti „bendradarbiavimo per sieną“ projektus, kurie ekonominiu požiūriu naudingi abiems šalims.

                 Be šalių partnerių Birštone taip pat lankėsi svečiai iš Sankt Peterburgo (Rusijos Federacija), Suvalkų poviato (Lenkija), Bioblingeno (Vokietija), Šiaurės Vakarų Rusijos kurortų asociacijos delegacija, Birštono ir Alytaus savivaldybių bendrų projektų partnerė Baltarusijos delegacija bei Lenkijos konstitucinių teismų teisėjų dvišalės XVI konferencijos dalyviai. Susitikimų metu buvo pristatoma Savivaldybės veikla, diskutuojama dėl įvairių strateginių klausimų, aptariami Savivaldybės plėtros klausimai.

[image: image25.png]


 [image: image26.png]


 [image: image27.png]



                 Ataskaitiniu laikotarpiu buvau komandiruotėje Sankt Peterburge, kur vyko renginys „Birštono kurorto dienos Sankt Peterburge“. Šio renginio metu vyko susitikimai su konsule Aušra Semaškiene Lietuvos Respublikos Generaliniame konsulate. Sankt Peterburgo turizmo verslo atstovams ir žurnalistams buvo pristatytos kurortinio miesto turizmo galimybės, paslaugų naujienos, poilsio vietos. Taip pat vyko susitikimas su Puškino miesto administracija. Parodoje „Turizmas be sienų. Vasara 2012“ buvo pristatytas Birštono kurortas ir jame teikiamos paslaugos. Susitikimų metu buvo aptartos bendradarbiavimo tarp Lietuvos kurortų ir Sankt Peterburgo bendruomenės problemos, išsakyti patarimai, rekomendacijos, kaip geriau kurortams vystyti panašius kontaktus.

                 Ataskaitiniais metais taip pat vykau į susitikimą su Suvalkų poviato seniūnu Ščepan Oladkovski, kurio metu buvo aptartos bendrų Birštono ir Suvalkų projektų galimybės. Susitikimo metu aptarti šie klausimai: kaip pritraukti investicijas į Birštoną, kurios padėtų plėtoti infrastruktūrą. Taip pat svarstytos galimybės, kaip pritraukti lenkų turistus pažintinėms kelionėms į Birštoną ir pasiūlyti jiems sveikatinimo, sanatorinių gydyklų paslaugas.

                 Kartu su Kauno regiono savivaldybių delegacija dalyvavau tarptautinio bendradarbiavimo vizituose Kroatijoje bei Austrijoje. Vizitų tikslas buvo stiprinti regioninį bendradarbiavimą ir skatinti apsikeitimą patirtimi savivaldybėms rūpimais klausimais. Kaip Lietuvos savivaldybių asociacijos tarptautinių ryšių reikalų komiteto pirmininkė, kartu su Lietuvos savivaldybių asociacijos valdybos patarėju užsienio ryšiams Arūnu Gražuliu, viešėjau Gruzijoje, kur  dalyvavau forume, kurio tikslas – aptarti aktualius dvišalio bendradarbiavimo klausimus, pasidalinti gerąja patirtimi bei nubrėžti gaires tolesnei partnerystei įvairiose srityse. Taip pat dalyvavau Kadize (Ispanijoje) vykstančioje europinėje vietos ir regionų valdžios organizacijos CEMR generalinėje asamblėjoje. Kaip Lietuvos delegacijos narė, dalyvavau Europos Tarybos vietos ir regionų valdžių kongrese Strasbūre (Prancūzija). Susitikimų metu su užsieniečiais skaičiau pranešimus apie mūsų kurortą. 

                 Taip pat teko dalyvauti tarptautinėje konferencijoje ,,Medicinos turizmas – Lietuvos paslaugų eksporto ateitis“. Joje pranešimus skaitė Medicinos turizmo asociacijos, vienijančios daugiau kaip 300 narių pasaulyje, prezidentė Renee-Marie Stephano, Jungtinių Tautų Pasaulio turizmo organizacijos medicinos turizmo srities ekspertas Laszlo Puczko bei kiti šios turizmo rūšies žinovai. Sukaupta patirtimi, laimėjimais bei problemomis, susijusiomis su medicinos turizmo plėtra, dalijosi mūsų šalies gydymo įstaigų atstovai, draudimo kompanijų, viešųjų ryšių ekspertai.

SAVIVALDYBĖS BIUDŽETAS

                 Per 2012 metus  Birštono savivaldybės  biudžetas surinko 24770,4 tūkst. Lt ir pajamų planas įvykdytas 100,7% arba surinkta daugiau 174,6 tūkst. Lt. Pagrindinė dalis gaunamų lėšų yra iš valstybės iždo. Per 2012 metus jų gauta 20616,3 tūkst. Lt, kas sudaro net 83,2 proc. visų pajamų.  

                 2012 metais mažiau surinkta: gyventojų pajamų mokesčio – 51,0 tūkst. Lt ir pajamų už teikiamas paslaugas – 109,1 tūkst. Lt. Nepilnai panaudotos lėšos: tikslinių lėšų valstybinėms (perduotoms savivaldybėms) funkcijoms atlikti – 27,1 tūkst. Lt. Iš jų: mobilizacijos administravimo – 0,3 tūkst. Lt, civilinės saugos – 2,9 tūkst. Lt ir valstybinės kalbos priežiūros – 8,0 tūkst. Lt. 

                 Daugiau surinkta pajamų: gyventojų pajamų mokesčio savivaldybių pajamoms iš gyventojų pajamų mokesčio išlyginti – 259,0 tūkst. Lt, žemės mokesčio – 31,80 tūkst. Lt, paveldimo turto mokesčio – 1,7 tūkst. Lt, nekilnojamojo turto mokesčio – 46,4 tūkst. Lt, valstybės rinkliavos – 17,4 tūkst. Lt, rinkliavos už komunalinių atliekų surinkimą – 16,5 tūkst. Lt, vietinės rinkliavos – 11,1 tūkst. Lt, palūkanų už depozitus – 0,9 tūkst. Lt, nuomos mokesčio už valstybinę žemę ir valstybinius vidaus vandenų fondo vandens telkinius – 26,8 tūkst. Lt, mokesčio už medžiojamus gyvūnus – 3,4 tūkst. Lt, valstybės rinkliavos – 7,6 tūkst. Lt, vietinės rinkliavos – 24,9 tūkst. Lt, mokesčiai už valstybinius gamtos išteklius – 16,1 tūkst. Lt, kitų neišvardintų pajamų – 11,1 tūkst. Lt. 

                 Lyginant 2012 metus su 2011 metais, Savivaldybė daugiau gavo 4498,0 tūkst. Lt, o palyginus su 2010 m., daugiau 3464,3 tūkst. litų. Tai lėmė gautos lėšos iš Valstybės Investicijų programos. Savivaldybė 2012 metais paėmė 563,2 tūkst. litų ilgalaikę paskolą iki 2021 m. projektų bendrafinansavimui. Lėšos buvo naudojamos šiems projektams bendrafinansuoti: gatvių rekonstravimo Birštono sav., Birštono Vienkiemio kaime, I-as ir II-as etapai – 7,9 tūkst. Lt, Bendruomeninės infrastruktūros gerinimas Birštono Vienkiemio kaime – 89,2 tūkst. Lt., Birštono miesto vandens tvenkinių II ir III su pralaida (Druskupio upelis) būklės gerinimas  – 9,4 tūkst. Lt, dviračių tako atkarpos Birštono savivaldybės Škėvonių kaime įrengimas – 301,9 tūkst. Lt, Birštono vaikų lopšelio-darželio „Vyturėlis“ modernizavimas – 46,5 tūkst. Lt, Birštono kurorto kultūros paveldo vertybių kompleksinis pritaikymas turizmo paslaugų plėtrai – 11,8 tūkst. Lt.

                 Birštono miesto centrinio parko sutvarkymas ir pritaikymas aktyviam poilsiui ir turizmui – 56,4 tūkst. Lt, Birštono savivaldybės administracijos vidaus administravimo ir veiklos valdymo gerinimas – 40,1 tūkst. Lt.

                 Iš AB Šiaulių banko paimta ilgalaikė 184,557 tūkst. litų paskola iki 2015m. rugsėjo 30 d. bei iš SEB banko paskola kreditinė linija 1700,0 tūkst. Lt. Paskolos lėšos buvo naudojamos: lopšelio-darželio ,,Vyturėlis“ modernizavimui –571,5 tūkst. Lt, Birštono gimnazijos stadiono rekonstrukcijai – 133,4,0 tūkst. Lt, projektui „Kūrybinių industrijų vystymas Latvijos ir Lietuvos pasienio regionuose (Birštono meno mokykla)“ – 395,4 tūkst. Lt, Kurhauzo rekonstrukcijai ir įrengimui –794,7 tūkst. Lt, dviračių trasų plėtrai Birštono kurorte – 212,0 tūkst. Lt, investicijų vadovo parengimui – 40,0 tūkst. Lt ir BĮ Birštono miesto tvarkymo tarnybai ilgalaikio turto įsigijimui – 120,0 tūkst. Lt.

                 Savivaldybės kreditorinis įsiskolinimas už paslaugas yra 203,0 tūkst. Lt, už kompensacijas būsto išlaikymui – 53,9 tūkst. Lt, socialinių pašalpų už gruodžio mėn. – 58,2 tūkst. Lt, už savivaldybės gyventojų išlaikymą globos namuose – 11,1 tūkst. Lt, liko neapmokėti statybos ir projektavimo darbai už 872,0 tūkst. Lt. Savivaldybė yra paėmusi paskolų 2013 m. sausio 1 d. už 5192,5 tūkst. Lt. Per 2012 m. paimta 2447,8 tūkst. litų.

                 Daugiausiai lėšų išleidžiama 2012 metų biudžete šioms programoms: 06. Savivaldybės infrastruktūros objektų priežiūros ir modernizavimo programai – 10859 tūkst. Lt arba 39,0 %, 02 Švietimo veiklos programai – 6972,2 tūkst. Lt arba 25,0 %, 01. Savivaldybės funkcijų įgyvendinimo programai – 3777,1 tūkst. Lt arba 13,6 %, 03. Kultūros ir sporto puoselėjimo veiklos programai – 3341,8 tūkst. Lt arba 12 %, 05. Socialinės paramos ir paslaugų teikimo programai – 2034,5 tūkst. Lt arba 7,3 %. 07. Turizmo skatinimo programa – 722,9 tūkst. Lt arba 2,6 % ir 04. Visuomenės sveikatos stiprinimo programa – 107,6 tūkst. Lt arba 0,4 %.

                 Per 2012 metus iš Savivaldybės biudžeto išleista 27815,1 tūkst. Lt. Išlaidų pasiskirstymas pagal programas:

[image: image31.png]567.8
2%

29357 1075
105% gan

savivaldybes funkeily jgyvendinimo programa
Suietimo veiklos programa

Kultdros ir sporto puoselgjimo veiklos programa
Visuomenés sveikatos stiprinimo programa

Socialines paramos ir paslaugy teikimo programa

Savivaldybes infrastruktaros objekty priefidros ir
modernizavimo programa

Turizmo skatinimo, rekreacijos ir verslo wystymo
programa




                 Per 2012 metus iš Savivaldybės biudžeto finansuojamiems fondams panaudota – 124,8 tūkst. Lt., iš jų: Birštono savivaldybės merės rezervo programa – 15,8 tūkst. Lt, Birštono savivaldybės administracijos direktoriaus rezervo tvarkymo programa – 19,3 tūkst. Lt, Kultūros ir sporto rėmimo fondas – 11,5 tūkst. Lt, Birštono savivaldybės studijų rėmimo fondas – 20,0 tūkst. Lt, Birštono kurorto pastatų fasadų ir stogų atnaujinimo programa – 17,2 tūkst. Lt, Kaimo rėmimo programa (rėmimo fondas) – 20,0 tūkst. Lt, Smulkaus ir vidutinio verslo rėmimo fondas – 21,0 tūkst. Lt.

                 Į Birštono savivaldybės privatizavimo fondą per 2012 metus už privatizuotus objektus gauta 7,2 tūkst. Lt. 

                 Iš Savivaldybės Privatizavimo fondo buvo išleista 197,4 tūkst. Lt. Lėšos panaudotos šiems darbams atlikti: 

                 Birštono priešgaisrinės gelbėjimo tarnybos patalpų remontui – 10,0 tūkst. Lt, įvairūs kadastriniai matavimai – 36,4 tūkst. Lt, Algirdo g. remonto darbai – 88,4 tūkst. Lt, Birštono vienkiemio darželio-mokyklos pastato techninis remontas – 59,3 tūkst. Lt. Birštono meno mokyklos rekonstrukcijos techninis projektas – 1,4 tūkst. Lt. 

                 Privatizavimo lėšų likutis metų pabaigai yra 201,2 tūkst. Lt.

III. TURIZMAS BIRŠTONE

TURIZMO INFORMACIJOS CENTRO VEIKLA

                 2012 metais Birštone apsilankė 35,8 tūkst. svečių arba 17,2 proc. daugiau nei 2011 m.

                 Didžiausią Birštono svečių dalį sudaro lietuviai – 88 procentus (2011 metais buvo 86 proc.). Birštone ilsėjosi svečiai iš 41 pasaulio šalies (2011 m. – iš 32). Daugiausiai turistų atvyko iš Vokietijos – 2281 (2011 m. 2257), Rusijos – 974 (2011 m. – 752), Latvijos – 324 (2011 m. – 294). Šiek tiek mažiau svečių atvyko iš Lenkijos – 181 (2011 m. – 239). Tiesa, kai kurie užsieniečiai Birštoną pirmąkart išvydo „Karališkojoje rezidencijoje“ organizuotos pasaulinės oreivių konferencijos dėka.

                 Kurorte ataskaitiniais metais vienu metu buvo galima apgyvendinti 1365 svečius (2011 m. – beveik 1180). Apgyvendinimo paslaugas teikė 11 juridinių ir 20 fizinių asmenų (2011m. 11 juridinių ir 9 fiziniai asmenys). Per šį laikotarpį suteiktos 166 142, t. y. beveik 6 procento daugiau nei pernai.
                 Kurorte teikiamų paslaugų struktūroje didžiausią dalį sudaro sanatorinio gydymo, reabilitacijos ir sveikatinimo paslaugos. Antrąją vietą pagal populiarumą užima vadinamasis verslo turizmas – seminarų, konferencijų ir mokymų organizavimas Birštone. Daugiausia šio pobūdžio renginių praėjusiais metais surengta „Karališkojoje rezidencijoje“.

                 2012 m. Birštono turizmo informavimo centras persikėlė į naujas centro patalpas B. Sruogos g. 4, netoli kurorto sanatorijų. Čia TIC sulaukia daug daugiau lankytojų. Ataskaitiniais metais Birštono TIC Kalėdinio laikotarpio metu, prie miesto eglės rengė muges. Šios mugės labai pasiteisino, tad bus organizuojamos ir kitais metais. Rusakalbiai sanatorijų gyventojai džiaugėsi galėję su įdomumu pasižvalgyti po ją bei įsigyti kurorto produktų. Birštono turizmo informacijos centre 2012 m. apsilankė 5800 interesantų (2011 m. – 5485), iš jų – 4755 lietuviai (2011 m. – 4316) ir 1045 užsienio šalių gyventojai (2011 m. – 1169).

                 Pagal numatytą veiklos planą 2012 metams, Birštono turizmo informacijos centras atliko nemažai darbų:

1. atnaujino svetainę www.visitbirstonas.lt;

2. buvo baigti interaktyvaus kurorto centro ir apylinkių žemėlapiai;

3. buvo įsigytas infoterminalas, suteikiantis galimybę apsilankusiems turizmo informacijos centre naudotis internetu;

4. buvo atnaujinti turistiniai leidiniai, reprezentuojantys Birštono kurortą Lietuvoje ir užsienyje;

5. organizavo informacinius turus;

6. kaupė vaizdo medžiagą ir fotografijas apie Birštoną;

7. dalyvavo parodose:

· „Matka 2012“ (Helsinkis, Suomija) – stende „Lietuvos kurortai“;

· „Balttour 2012“ (Ryga, Latvija) – stende „Lietuvos kurortai“, taip pat Birštono kurortas pristatytas LR ambasadoje Latvijoje; 

· „Vivattur 2012“ – Birštono stende;

· „Podlaskie Targi Turystyczne w Białymstoku“ (Balstogė, Lenkija) – jungtiniame Birštono–Druskininkų stende;

· „MITT 2012“ (Maskva, Rusija) – Lietuvos stende;

· „Otdich bez granic 2012“ (Sankt-Peterburgas, Rusija) – Birštono stende, kartu buvo suorganizuotos Birštono kurorto dienos Sankt-Peterburge;

· „Otdich 2012“ (Minskas, Baltarusija) – Lietuvos stende;

· „Lato 2012“ (Varšuva, Lenkija) – stende „Lietuvos kurortai“;

· „Expo Seinai 2012“ (Seinai, Lenkija) – Birštono stende.

8. Dalyvavo kontaktų mugėse Lietuvoje:

· su Prancūzijos verslo atstovais Vilniuje;

· „Verslo alėjoje“ prie TAFISA žaidynių Šiauliuose;

· „Baltic Connecting“ Vilniuje.

9. Dalyvavo kontaktų mugėse užsienyje:

· Helsinkyje; 

· Maskvoje;

· Minske;

· Tamperėje.

10. Dalyvavo, skaitė pranešimus ir kaip partneriai organizavo verslo misijas Lietuvoje ir užsienyje:

· Dzūkijos regiono aktyvaus turizmo galimybės Visuomenės harmonizavimo parke, kartu su „Estravel“ ir VTD;

· Dzūkijos turizmo verslo kontaktų mugė „Dvarčėnų“ kaime kartu su „Estravel“ ir VTD;

· Tamperėje, kurį organizavo Kauno pramonės, amatų ir prekybos rūmai.

11. Organizavo Pasaulinės turizmo dienos renginį „Pagaminta Birštone“.

12. Organizavo kalėdinę „Imbierinio banginuko“ mugę prie kurorto eglės.

SANATORIJŲ VEIKLA

                 AB Birštono sanatorijoje „Versmė“ per 2012 metus apsilankė 8679 klientai (2011 m. – 9403) iš viso pasaulio. Jiems buvo suteiktos 511498 procedūros. Su teritorinių ligonių kasų siuntimu –2446 žmonės (2011 m. – 2704), 4005 Lietuvos piliečiai (2011 m. – 4320) ir  2059 svečiai iš užsienio (2011 m. – 2376). Komerciniai klientai užpildė 73 proc. sanatorijoje esamų vietų. Daugiausia užsieniečių atvyko iš Vokietijos, Rusijos, Izraelio. Kaip ir 2011 metais, 2012 m. sanatorija dirbo pelningai.

                 Ataskaitiniais metais baigta pastatų, administracinio ir I-ojo korpuso bei dalies teritorijos rekonstrukcija. Paėmus paskolą, buvo rekonstruotas miegamasis (antrasis) korpusas, valgykla ir gydyklos. Pacientų patogumui, šis korpusas uždara galerija buvo sujungtas su administraciniu pastatu, todėl, neišeidami iš pastato, jie gali atlikti visas reikalingas procedūras ir papietauti. Sanatorijos „Versmė“ atnaujinimo tikslas buvo ne kardinaliai pakeisti pastatų išorę, o pagerinti jų energetines charakteristikas, apšiltinant sienas. Aikštėje buvo pakeistas grindinys, suremontuotas ir atnaujintas fontanas, suoliukai. Sanatorijos aplinka tapo švaresnė ir jaukesnė. Prie jos išsiplėtė žalieji plotai, kuriuose su mažosiomis architektūros formomis gražiai dera kuklūs gėlynai. Per penkerius metus į sanatorijos modernizavimą ir aplinkos sutvarkymą buvo investuota daugiau kaip 16 mln. litų. Sanatorijos vadovai planuoja atnaujinti ir pastatų vidaus patalpas, pakeisti šildymo sistemą, vamzdyną. Pakeitus baldus, numatoma sukurti poilsiautojams jaukesnę atmosferą bei padidinti miegamųjų vietų skaičių. Taip pat planuojama sanatorijos gydyklų baseino vėdinimo sistemos renovacija ir pagalbinių patalpų remontas. Šiems darbams įgyvendinti ketinama prašyti lėšų iš 2014–2020 m. laikotarpiui skirtos ES struktūrinių fondų paramos.

                 Poilsiautojų patogumui nupirktas naujas 9 vietų autobusiukas.

                Viešojoje įstaigoje ,,Tulpės“ sanatorijoje per 2012 metus lankėsi 3862 klientai, atliktos 110163 procedūros. TLK pacientai sudarė 23 proc., komerciniai – 77 proc., klientai iš užsienio sudaro 9 proc. Keičiasi atvykusių turistų iš užsienio geografija: be Rusijos, Latvijos, Baltarusijos, Vokietijos, Lenkijos klientų, gydėsi svečiai ir iš Norvegijos, Danijos, Niujorko ir Izraelio. Vienos dienos sveikatingumo programoms atvykdavo grupės skandinavų (8 – 12 asmenų). Taigi paslaugų eksporto skaičiai kinta teigiama kryptimi.
                 ,,Tulpės“ sanatorijos medikai 2012 metais aktyviai dalyvavo parengiant ir įgyvendinant naujas (gydymo) kompleksinio gydymo ir reabilitacijos metodikas, skirtas hemofilija sergantiems pacientams. 2012 metais parengta viešosios įstaigos ,,Tulpės“ sanatorijos mineralinio vandens vandenvietės Birštone poveikio požeminiam vandeniui monitoringo programa (2012–2016 metų programa). Įstatymų numatyta tvarka parengtas ir gautas mineralinio vandens, išoriškai naudojamo sveikatinimo ir sveikatingumo paslaugoms teikti, sertifikatas Nr. MV3(6). 

                 Sanatorija nuolat tobulina ir papildo gydymo ir sveikatinimo paslaugų pasiūlą. Pavasario sezonui pateikta keletas inovatyvių gydymo metodų: limfodrenažo procedūros (naujas aparatas), gydymui po operacijų ir sveikatinimo tikslais, darsonvalizacijos procedūros naujos kartos aparatu, kraujagyslių, galvos skausmo, odos susirgimų gydymui, įsigyta nauja kineziterapijos įranga judėjimo atramos susirgimų gydymui. Sukurta keletas naujų sveikatingumo kompleksų kūno, veido priežiūrai. Kadangi trūksta apgyvendinimo vietų, sukurta naujovė, kuri dalinai išsprendė šią problemą: tai specialūs gydomųjų procedūrų paketai gydykloje, rekomenduojami viešbučių ar privataus sektoriaus klientams.

2012 metais atlikti esminiai paruošiamieji darbai, renovuojant ,,Baltąją vilą“. Šios vilos renovacija suplanuota trimis etapais. Pradėtas vykdyti supaprastintas atviras konkursas pastato-sanatorijos, esančio B. Sruogos g. 1, Birštone, rekonstrukcijos darbams pirkti. Vykdomo konkurso procedūros užsitęsė dėl objektyvių ir subjektyvių aplinkybių. 

IV. INVESTICIJOS BIRŠTONE

                 Per 2012 metus Birštonas ir toliau tęsė investicinių projektų rengimo ir investicijų pritraukimo į Savivaldybę darbus. Buvo parengta net 17 Tarybos sprendimų Europos Sąjungos finansuojamų projektų rengimui. 

                 Aktyviai buvo ruošiamos paraiškos ir projektiniai pasiūlymai per regionus finansuojamiems projektams, pradėti ir tęsiami svarbūs Savivaldybei projektai:

1. Dviračių trasų plėtra Birštono kurorte (Birštono sporto centrui teikta metodologinė pagalba, rengiant projekto dokumentaciją, teikta patikslinta informacija projekto vertinimo metu. Pasirašyta projekto finansavimo ir administravimo sutartis bei pradėtas įgyvendinimas). 2012 m. atlikta darbų už 400 tūkst. Lt.

2. Birštono kurorto kultūros paveldo vertybių kompleksinis pritaikymas turizmo paslaugų plėtrai (įgyvendinamos projekto veiklos, inicijuotas finansavimo ir administravimo sutarties pakeitimas). Atlikti rekonstrukcijos darbai, kurių vertė – 5.085.379,77 Lt.

3. Birštono pirminės sveikatos priežiūros centro pastato Jaunimo g. 8, Birštone rekonstravimas (parengtas ir pateiktas projektinis pasiūlymas įgyvendinančiajai institucijai, tikslinama projekto vertė).

4. Birštono gimnazijos pastato Kęstučio g. 29, Birštone renovacijos III-as etapas. 2012 m. atlikta darbų už 792.066 Lt.

5. Birštono gimnazijos stadiono Kęstučio g. 29, Birštone rekonstrukcija. 2012 m. atlikta darbų už 3.502.989,54 Lt, iš jų 125.728 Lt iš Savivaldybės biudžeto. 

6. Birštono kultūros centro pastato rekonstrukcija Jaunimo g. 4, Birštone. 2012 m. atlikta darbų už 804.131,18 Lt.

7. Bendruomeninės infrastruktūros gerinimas Birštono Vienkiemio kaime (vykdytas projekto veiklų koordinavimas, dokumentų rengimas bei teikimas įgyvendinančiai institucija. 2012 m. baigti projekte numatyti rangos darbai. Vykdytos Nemuno, Pavasario ir Pušų gatvių atkarpų rekonstrukcijos (su apšvietimo ir lietaus nuotekų tinklais), įrengta daugiafunkcinė sporto aikštelė. Galutinė projekto ataskaita bus teikiama 2013 m. 2012 m. atlikta darbų už 1.493.470,21 Lt.

8. Birštono miesto centrinio parko sutvarkymas ir pritaikymas aktyviam poilsiui ir turizmui (vykdytas projekto veiklų koordinavimas ir įvairių keitimų derinimas. 2012 m. projektas įvertintas LR Aplinkos ministerijos padėka „Už nacionalinių kraštovaizdžio vertybių puoselėjimą“ ir LVPA apdovanojimu bei diplomu „Už ateities viziją“.). 2012 m. atliktų darbų vertė – 259.439,66 Lt.

9. Birštono savivaldybės gyvenviečių ir kurorto plėtros specialaus plano parengimas (parengta ir pateikta paraiška įgyvendinančiajai institucijai. Pasirašyta finansavimo ir administravimo sutartis, administravimas perduotas Architektūros ir urbanistikos skyriui).

10.  Birštono miesto centrinės dalies architektūrinės-erdvinės kompozicijos specialaus plano parengimas (parengta ir pateikta paraiška įgyvendinančiajai institucijai. Pasirašyta finansavimo ir administravimo sutartis, administravimas perduotas Architektūros ir urbanistikos skyriui).

11.  Pušyno gatvės rekonstravimas Birštone (pateikta paraiška ir pasirašyta finansavimo ir administravimo sutartis, vykdomas projekto administravimas). 2012 m. atlikta darbų už 801.360,68 Lt.

12.  Aktyvaus poilsio infrastruktūros Birštono savivaldybės kaimo vietovėse sukūrimas (vykdomas projekto administravimas, rengiamos ir derinamos viešųjų pirkimų sąlygos bei projekto pakeitimas su įgyvendinančia institucija).

13.  Žvėrinčiaus miško aktyvaus poilsio infrastruktūros plėtra (parengtas ir pateiktas projektinis pasiūlymas įgyvendinančiajai institucijai dėl įtraukimo į projektų sąrašus. Dalyvauta projekto idėjos pristatyme Žemės ūkio ministerijos vertinimo komisijoje).

14.  Birštono savivaldybės administracijos vidaus administravimo ir veiklos valdymo gerinimas (įgyvendinamos projekto veiklos, remiantis projekto finansavimo ir administravimo sutartimi. Vykdoma paslaugų teikimo sutarties priežiūra ir projekto administravimas). 46 savivaldybių institucijų ir įstaigų darbuotojai išklausė VSAFAS ir Vieningos dokumentų apskaitos ir vidinių procesų valdymo sistemos mokymų kursus.

15.  Nemajūnų dienos centro infrastruktūros gerinimas modernizuojant materialinę bazę (įgyvendinamos projekto veiklos, remiantis projekto finansavimo ir administravimo sutartimi).

16.  Sporto komplekso Nemajūnų dienos centre įrengimas (įgyvendinamos projekto veiklos, remiantis projekto finansavimo ir administravimo sutartimi).

17.  Protected areas (įgyvendinama projekto finansavimo ir administravimo sutartis, atliktas projekto viešinimas).

18.  Urban Green (įgyvendinama projekto finansavimo ir administravimo sutartis, išrinktos gražiausios sodybos Birštono savivaldybėje).

19.  The development of bicycle tourism and informational system (patikslinta pagal gautas pastabas iš JTS paraiškos ir investicinio projekto dalis, koordinuojamas techninio projekto parengimas, užmegzti kontaktai su Baltarusijos savivaldybių atstovais tolimesniam bendradarbiavimui Baltarusijos, Latvijos ir Lietuvos programos vykdymui, suderinta finansavimo ir administravimo sutartis pasirašymui, lėšų skyrimui ir projekto vykdymui pritarta).

20.  Gyvenimo kokybės gerinimas Europos Sąjungoje, vystant darnių C02 neutralių EKO-miestų plėtrą. EKO-gyvenimas (pateiktos finansavimo sutarties keitimo pastabos, pateikta informacija koordinuojančioms institucijoms dėl galimybės įgyvendinti projekto veiklas).

21.  Infrastruktūros plėtra ir partnerių veiklos didinti jaunimo sporto veiklas (įgyvendinama projekto finansavimo ir administravimo sutartis, atliktas projekto viešinimas).

22.  Mineralinio vandens panaudojimas poilsiui ir turizmui Birštono kurorte. Birštono miesto tvarkymo tarnybos pateikta paraiška projekto finansavimui gauti, vykdomi statinių projektavimo darbai. 

                   2012 metais Birštono savivaldybėje buvo užbaigti šie projektai:

1. Dviračių tako atkarpos Birštono savivaldybės Škėvonių kaime įrengimas (įrengta 1,5 km dviračių tako atkarpa su poilsio aikštele su dviračių stovais ir stogine). 2012 m. atlikta darbų už 428.183,07 Lt.

2. Apleisto pastato-vandentiekio bokšto griovimas Birštono miesto centriniame parke (pagal paruoštą techninį projektą buvo likviduotas apleistas pastatas – vandentiekio bokštas (bokšto tūris – 15,9 kub. metro) Birštono mieste (pastatas 2010 m. sausio 20 d. LR Vyriausybės nutarimu Nr. 66 buvo pripažintas netinkamu naudoti dėl fizinio ir funkcinio nusidėvėjimo). Atlikta darbų už 164.096 Lt
3. Birštono savivaldybės plėtros iki 2020 m. plano parengimas (atlikti gyventojų nuomonės ir potencialių investuotojų tyrimai bei parengtas Birštono savivaldybės 2013–2020 m. strateginis plėtros planas, kuris patvirtintas Taryboje 2012-10-26 sprendimu Nr. 172). 

                 4. Kūrybinių industrijų vystymas Latvijos ir Lietuvos pasienio regionuose (įvykdytos visos projekto veiklos, įgyta įranga skirta Meno mokyklos veikloms, kurhauzui). Įsigytos įrangos vertė –  274.987,89 Lt.

5. Birštono vaikų lopšelio-darželio „Vyturėlis“ rekonstrukcija. Bendra projekto vertė apie 2,6 mln. Lt.

Privačiomis investicijomis 2012 m. Birštone buvo pastatyti ir atidaryti prekybos centrai „NORFA“ ir „ IKI“.

V. SAVIVALDYBĖS ŪKIS

VANDENTIEKIS

                      UAB „Birštono vandentiekis“ Birštono gyventojams ir įstaigoms centralizuotai tiekia vandenį nuo 1960 metų. Pagrindinė bendrovės veikla – vandens nugeležinimas, tiekimas Birštono miesto, Birštono Vienkiemio, Geležūnų, Bučiūnų, Būdų ir Jundeliškių kaimų gyventojams, įmonėms, įstaigoms, organizacijoms; Birštono gyventojų ir įstaigų bei UAB „Prienų vandenys“ nuotekų šalinimas ir išvalymas. Vandens ir nuotekų kainos taikomos nuo 2008 metų (be PVM) – 5,19 Lt/m3 gyventojams, 5,07 Lt/m3 kitiems vartotojams. Per 2012 m. realizuota 171998 m3 vandens, tame skaičiuje gyventojams – 69565 m3, įstaigoms – 102423 m3. Nukanalizuota 176175 m3 vandens, tame skaičiuje gyventojams – 61344 m3, įstaigoms 114831 m3, išvalyta nuotekų 838229 m3, tame skaičiuje 407636 m3 iš UAB „Prienų vandenys“. 2012 metais mažiau nei 2011 metais vandens sunaudojo VŠĮ „Tulpės“ sanatorija, vaikų lopšelis-darželis „Vyturėlis“, daugiau – AB Birštono sanatorija „Versmė“, BĮ Birštono miesto tvarkymo tarnyba, UAB „Birštono šiluma“, UAB „Kortas“, gyventojai.

Bendrovės vidutinis darbuotojų skaičius 2012 metais buvo 27 žmonės iš jų administracijos ir tarnautojų – 4 žmonės, darbininkų – 23 žmonės.

2012 metais iš bendrovės lėšų įsigyta ir įvesta į eksploataciją turto už 265755,55 Lt. Aptverta Nemajūnų vandenvietė, prijungtas generatorius JCB 9115, įrengta priešgaisrinė, vizualinė apsauga abonentinei tarnybai, archyvui, statyti nauji ir keisti vandens skaitikliai ir kt. 

Per 2012 m. bendrovės pajamos iš pagrindinės veiklos, kitos veiklos, pagautės, finansinės veiklos sudaro 1568072 Lt. Lyginant su praeitais metais, gauta pajamų 12883 Lt daugiau dėl vandens suvartojimo bei nuotekų paslaugų padidėjimo.

Per metus patirta 1716318 Lt išlaidų.

Iš pagrindinės veiklos gauta 192639 Lt nuostolio, iš kitos veiklos gauta 38229 Lt pelno, iš finansinės veiklos – 5457 Lt pelno, pagautė – 707 Lt. Bendras 2012 metų veiklos rezultatas – 148246 Lt nuostolis.

Nuostoliui iš pagrindinės veiklos įtakos turėjo kuro (benzino, akmens anglies) medžiagų, mokesčių už taršą, požeminį vandenį, elektrą, technologinių medžiagų pabrangimai ir kiti veiksniai.

2013 m. sausio 1 d. klientų skola sudaro 376943 Lt, iš jų 159664 Lt 2012 metų gruodžio mėnesio realizacija. Lyginant su 2012 m. sausio 1 d., įsiskolinimas padidėjo 75950 Lt. 

Didžiausi ir pastovūs skolininkai ne laiku, kaip ir pernai, atsiskaito su bendrove – UAB „Prienų vandenys“– 258035 Lt, UAB „Birštono šiluma“ – 49437 Lt, kiti skolininkai turi mažesnes skolas. Vien UAB „Prienų vandenys“ ir UAB „Birštono šiluma“ laiku neatsiskaitydami už tiektą vandenį ir nuotekų šalinimą kiekvienais metais mūsų bendrovei daro apie 3000 Lt nuostolį (laikant šią nesumokėtą skolą pinigais AB „Šiaulių“ banke, būtų gauta apie 3000 Lt palūkanų).

2012 metais bendrovė skundų dėl vandens tiekimo ir nuotekų šalinimo negavo. Vandens tiekimo ir nuotekų tvarkymo sutrikimų nebuvo. Gedimai buvo šalinami laiku ir operatyviai.

ŠILUMA

                      Per pastaruosius 3 metus šilumos kainos pokytis yra labai nežymus. Vidutinė 2012 m. šilumos kaina (su 9 % PVM) buvo netgi 0,5 % mažesnė už 2011 m. šilumos kainą. Atitinkamai šios kainos buvo 22,44 ct/ kWh ir 22,32 ct/ kWh. Šilumos kainų stabilizavimui įtakos turėjo keletas faktorių: šilumos pardavimas beveik nekito, gamtinės dujos ir biokuras bendram kuro balanse irgi buvo gana pastovus dydis. Iš pagrindinės veiklos ataskaitiniais metais buvo patirtas 33 530 Lt nuostolis, grynasis nuostolis – 19 741 Lt. Atitinkamai šie nuostoliai 2011 metais sudarė 82 606 Lt ir 79 989 Lt. Įvertinus ankstesniųjų metų rezultatus, bendras nepadengtas nuostolis sudaro 843 742 Lt. Pagrindinės nuostolingos veiklos priežastys buvo kelios: 1) nurašytos į nuostolius kelios beviltiškos skolos; 2) vis didėjantis šilumos vartotojų, ypač gyventojų, įsiskolinimas; 3) likviduotas ne pilnai nusidėvėjęs mazuto ūkis; 4) neapmokestintas, bet daugiabučių gyvenamųjų namų sunaudotas šilumos kiekis karšto vandens cirkuliacijos palaikymui.

Vartotojų įsiskolinimas už šilumos energiją kasmet šiek tiek didėja. Jeigu 2013 m. sausio 1 d. bendra vartotojų skola sudarė 302,6 tūkst. Lt., tai 2012 m. sausio 1 d. – 281 tūkst. Lt. Reikia pažymėti, kad įmonių, įstaigų skolos sudarė tik apie 8 % nuo bendro įsiskolinimo dydžio. Problemos kyla dėl gyventojų skolų. Gyventojai dėl įsiskolinimo įspėjami po keletą kartų, o skolai nemažėjant bandoma išieškoti teisminiu būdu. Panaudotas žodis „bandoma“ ne veltui, nes susiduriama su kitokia realybe. Teismas paprastai skolą pripažįsta, o išieškojimas, kad ir per antstolių kontorą, duoda mažą efektą, nes dauguma skolininkų pajamų bei turto neturi. Tas daugiausiai liečia socialiai remtinus asmenis. Iš dirbančių bei privatizavusių butus asmenų skolų išieškojimas paprastesnis.

                 2012 metais baigėsi 2 metus trukęs tarptautinis projektas „Ecoheat 4 cities“, kuriame dalyvavo ir „Birštono šiluma“. 10-yje Europos šalių vykdytas projektas sukūrė centralizuoto šilumos ir vėsumos tiekimo sistemų veiksmingumo vertinimo sistemą, leidžiančią įvertinti šilumos tiekimo sistemų energinį ir aplinkosauginį veiksmingumą. Lietuvoje 6 centralizuoto šilumos tiekimo sistemos – tarp jų ir Birštono – buvo įvertintos ir joms buvo suteiktos ženklinimo etiketės. Tai yra lyg ir įpareigojimas toliau Birštone plėtoti „žalią“ šilumą, saugant gamtą ir švarų orą.

DAUGIABUČIŲ GYVENAMŲJŲ NAMŲ ADMINISTRAVIMAS

                      Uždaroji akcinė bendrovė „Prienų butų ūkis“ administruoja 52 Birštono savivaldybės daugiabučius gyvenamuosius namus. 2012 metais bendrovė užregistravo 437 gedimus namuose, į kuriuos buvo atsiliepta ir gedimai sutvarkyti. Per metus bendrovė suremontavo 430 m2 stogų, atnaujino 20 vnt. elektros inžinerinių tinklų įrangos, 130 m vamzdynų, išdažė 2 laiptines, pakeitė 4 laiptinių duris. Į pastatų remontą investuota 186000 Lt. 

VI. SOCIALINĖ PARAMA
SOCIALINĖ PARAMA

                 2012 metais žymiai padaugėjo besikreipiančių dėl socialinių pašalpų ir socialinių paslaugų bei technikos priemonių, nežymiai padaugėjo prašymų dėl išmokų vaikams bei šalpos išmokų. Pagrindiniu kriterijumi, lėmusiu padidėjusį srautą asmenų/šeimų, besikreipiančių dėl socialinių pašalpų, galima laikyti nuo 2012 m. sausio mėnesio įsigaliojusius Piniginės socialinės paramos nepasiturintiems gyventojams įstatymo pakeitimus, suteikiančius asmenims teisę kreiptis dėl šios išmokos gavimo nuo įsiregistravimo Darbo biržoje mėnesio (anksčiau dėl šios rūšies išmokos buvo galima kreiptis tik praėjus 6 mėn. nuo įsiregistravimo Darbo biržoje dienos), mūsų bendruomenės gyventojai jiems naudinga įstatymo pataisa naudojosi.

                 Pažymėtina, kad nors 2012 metais besikreipiančių dėl socialinės pašalpos asmenų skaičius žymiai padidėjo, tačiau bendra išmokėta socialinių pašalpų suma, kaip paminėta aukščiau, sumažėjo 8657,17 Lt. Šio įdomaus fakto priežastis ta, kad nuo 2012 m. sausio 1 d. įsigalioję įstatymo pakeitimai leido mažinti pašalpos dydį antram ir kitiems šeimos nariams, o būtent: pirmam šeimos nariui pašalpos dydis buvo skiriamas ir mokamas 100% (350 Lt), antram – 80% (280 Lt), o trečiam ir paskesniems – 70% dydžio (245 Lt).

                 Šalpos pensijų gavėjų skaičiaus didėjimas liudija apie daugėjimą asmenų, kuriems nustatomas neįgalumas ar sumažėjęs darbingumas (netektas darbingumas).

                 Džiugu, kad 2012 metais buvo išmokėta žymiai mažiau laidojimo pašalpų (net 19 mažiau), bet tuo pat metu mažiau išmokėta ir vienkartinių išmokų gimus kūdikiui. Mūsų savivaldybėje nuo 2009 metų gimstamumas gana sparčiai mažėja.

                 Be piniginės socialinės paramos, įvairių socialinių grupių savivaldybės bendruomenės nariams buvo teikiamos socialinės paslaugos ir kitokia parama – asmeninės higienos (dušo, skalbimo) paslaugos; transporto paslaugos; kirpimo paslaugos; pagalba į namus; savarankiško gyvenimo įgūdžių ugdymas; aprūpinimas techninės pagalbos priemonėmis; būsto ir aplinkos pritaikymas; ilgalaikės/trumpalaikės socialinės globos paslaugos; spaudos leidinio ,,Birštono versmės“ prenumerata; spaudos leidinio ,,Černobylietis“ prenumerata; vasaros stovyklos paslaugos vaikams; maisto produktų iš intervencinių atsargų teikimas.

                 Tebedidėjant neįgalių asmenų skaičiui mūsų savivaldybėje, daugėja ir teikiamų prašymų aprūpinti techninės pagalbos priemonėmis: praeitais metais net 22 neįgaliems asmenims buvo išduota technikos priemonių daugiau nei 2011 metais. Džiugu, kad visų neįgaliųjų pateikti prašymai patenkinti, jiems technikos priemonių tenka laukti palyginti neilgai, o dalis pareiškėjų priemonėmis aprūpinami dokumentų pateikimo dieną. Pažymėtina, kad mūsų savivaldybė bene vienintelė, kurioje neįgalūs asmenys pilnai aprūpinami jiems reikalingomis techninės pagalbos priemonėmis.

                 Nuo 2009 metų mūsų savivaldybėje teikiamos dienos socialinės globos paslaugos asmens namuose, poreikis šios rūšies paslaugoms nemažėja. Šios rūšies paslaugų daliniam finansavimui gaunamos dotacijos iš valstybės biudžeto, bet šių paslaugų teikimas reikalauja daugiau lėšų ir iš savivaldybės biudžeto, taip pat daugiau reikia ir žmogiškųjų išteklių. Dėl šios priežasties dienos socialinės globos paslaugas teikiančioje įstaigoje – BĮ Nemajūnų dienos centre – 2012 metais buvo įsteigtos 2 naujos socialinio darbuotojo padėjėjų pareigybės. Taip pat, siekiant suaktyvinti ir pagerinti veiklą su apskaitoje esančiomis socialinės rizikos šeimomis, centre buvo įsteigta socialinio darbuotojo darbui su socialinės rizikos šeimomis pareigybė ir centrui perduota veiklos su rizikos šeimomis sritis, reikalaujanti daugiau išmanymo ir atsakomybės. Deja, konstatuotina, jog kol kas veiklos pagerėjimo šioje srityje nesimato.

                 Bendruomenės namų patalpose įsikūrusi Caritas organizacija labdaros būdu labiausiai pažeidžiamų bendruomenės socialinių grupių atstovams, kaip ir ankstesniais metais, dalijo drabužius, avalynę, kartu su visuomenininkais bei savanoriais lankė sergančius, senus bei neįgalius asmenis.

VAIKO TEISIŲ APSAUGA

                 Vaiko teisių apsaugos klausimais 2012 metais buvo organizuoti 185 patikrinimai (tai 10 mažiau nei 2011 m.), kurių metu lankytasi socialinės rizikos ir kitose, neskiriančiose reikiamo dėmesio vaikų auklėjimui ir priežiūrai, šeimose, surašyti 83 (4 mažiau) šeimos aplankymo aktai, 7 protokolai.

                 2012 metų pabaigoje socialinės rizikos šeimų apskaitoje buvo 31 šeima, jose auga 70 vaikų. Metų eigoje į apskaitą buvo įrašytos 3 ir išbrauktos iš apskaitos 4 šeimos, tad apskaitoje esančių šeimų skaičius išliko tolygus. Savivaldybės administracijos direktoriaus įsakymu 1 vaikui buvo nustatyta laikinoji globa tėvų prašymu (nemokant globos išmokos) ir 1 vaikui – laikinoji globa, mokant globos išmoką.

                 2012 metais, po ilgų metų pertraukos, savivaldybėje buvo surasta šeima, pareiškusi norą įsivaikinti keletą be tėvų globos likusių vaikų. Šeimos atžvilgiu buvo surinkta daugybė reikalingų dokumentų, šeima įtraukta į Lietuvos Respublikos piliečių, pageidaujančių įsivaikinti, sąrašą; šeimai jau teikiami pasiūlymai dėl įvaikinimo.

                 Skyriaus darbuotojai kartu su Policijos komisariato pareigūnais 2012 metais paruošė ir aktyviai dalyvavo vykdant vaikų socializacijos ir prevencinę programą – vaikų vasaros stovyklą ,,Vaikystė Birštone – visiems“. Per metus buvo parašytos 4 rekomendacijos – Birštono meno mokyklai, Birštono bibliotekai, Policijos komisariatui ir BĮ Nemajūnų dienos centrui – dėl šių įstaigų teikiamų projektų vaikų užimtumui, vasaros poilsio organizavimui, edukacinių programų vykdymui.

                 2012 metais Skyrius pirmą kartą dalyvavo respublikiniame projekte ,,Vaikų svajonės“, buvo surinktos 25 vaikų iš socialinės rizikos šeimų svajonės, už gautas pinigines lėšas buvo nupirktos dovanos, o kai kuriems vaikams šeimos/asmenys iš kitų rajonų, mums tarpininkaujant, dovanas atvežė tiesiai į namus.

                 Po ilgos pertraukos praėjusiais metais iš 3 apskaitoje esančių socialinės rizikos šeimų buvo paimti be tinkamos priežiūros palikti vaikai ir nuvežti į Prienų ligoninę, vaikų tėvams surašyti administracinės teisės pažeidimų protokolai ir perduoti teismui, kuris visus tėvus nubaudė administracinėmis nuobaudomis. 

VII. ŠVIETIMAS, KULTŪRA, SPORTAS

                 ŠVIETIMAS. 2012 m. Birštono savivaldybės švietimo, kultūros ir sporto sistemą sudarė keturios švietimo įstaigos, trys kultūros įstaigos ir viena sporto įstaiga: Birštono vienkiemio darželis-mokykla (61 mokinys, įskaitant ikimokyklinės ir priešmokyklinės grupės mokinius), Birštono gimnazija (578 mokiniai), Birštono vaikų lopšelis-darželis „Vyturėlis“ (148 vaikai) ir Birštono meno mokykla (179 mokiniai), sporto centras, kultūros centras, viešoji biblioteka, muziejus.   

                 Savivaldybės ugdymo įstaigose 2011/2012 m. m. mokėsi 636 mokiniai:. 1–4 klasėse mokosi 164 mokiniai, 5–10 klasėse – 313 mokinių, 11–12 klasėse – 159 mokiniai. Analizuojant mokinių skaičiaus kaitą nuo 2010 metų, pastebimas bendras mokinių skaičiaus mažėjimas. Nuo 2010 m. iki 2013 m. Birštono ugdymo įstaigose moksleivių skaičius sumažėjo 79 mokiniais. Analizuojant gimnazijos ir darželio-mokyklos būsimų pirmokų ir būsimų abiturientų skaičių nuo 2012 m. iki 2015 m., vyrauja tendencija, kad abiturientų skaičius Birštono gimnazijoje sumažės 51 mokiniu.

                 Iš 102 abiturientų brandos atestatus gavo 100. 12 abiturientų gavo brandos atestatus su pagyrimu. Pagrindinio išsilavinimo pažymėjimus gavo 63 mokiniai. Tolimesnės abiturientų  veiklos rezultatai: 46 % abiturientų pasirinko aukštąsias universitetines studijas, 24% – kolegijas, 12% –  profesines studijas.

                 Vaikų užimtumo programų įgyvendinimui 2012 m. Savivaldybė skyrė 15 000 litų.  Įgyvendintos devynios vaikų socializacijos, pilietinio ir tautinio ugdymo programos, kuriose dalyvavo 330 vaikų. Iš jų – 123 vaikai iš socialinės rizikos ir mažas pajamas turinčių šeimų. Šių programų įgyvendinimui savivaldybė skyrė 13 000 litų. Įgyvendintos dvi gabių ir talentingų vaikų ugdymo programos, kuriose dalyvavo apie 700 vaikų. Šioms programoms įgyvendinti skirta 2 000 litų. Organizuota respublikinė  konferencija „Vaikų socializacijos, pilietinio ir tautinio ugdymo programų įgyvendinimas Birštono savivaldybėje 2012 m.“. Organizuotos olimpiados, meninio skaitymo konkursas, praktiniai pasitarimai su įstaigų vadovais.

                 2012 metais savivaldybės ugdymo įstaigose dirbo 105 mokytojai: gimnazijoje – 53, Vienkiemio darželyje-mokykloje – 10, lopšelyje-darželyje „Vyturėlis“ – 19 auklėtojų, meno mokykloje – 23 mokytojai.   

2012 m. atlikti Birštono lopšelio-darželio „Vyturėlis“ renovacijos darbai. Modernizuota įstaigos materialinė bazė ir atlikti remonto darbai, saugi ir jauki aplinka ikimokyklinėje įstaigoje užtikrins tinkamas sveikas ir saugias, atitinkančias higienos reikalavimus, ugdymo(si) sąlygas. Vykdant renovacijos darbus 40 vaikų buvo ugdomi Birštono vienkiemio darželio mokyklos patalpose, 27 priešmokyklinukai ugdėsi Birštono gimnazijoje, kiti ugdytiniai įstaigos nelankė visiškai, nors mokslo metų pradžioje buvo 126 vaikai. Iš jų 30 – ankstyvojo amžiaus, 70 – ikimokyklinio amžiaus, 26 vaikai – priešmokyklinio amžiaus.

                 2012 metais Birštono meno mokykla vykdė dailės ugdymo (spalio 1 dienai mokėsi 51 mokinys), muzikinio ugdymo (95 mokiniai), dizaino studijos (17 mokinių) ir kitas 9 (16 mokinių) ugdymo programas. Iš viso meno mokykloje mokėsi 179 mokiniai. 2011–2012 m. m. neformaliojo vaikų švietimo pažymėjimus gavo 16 mokinių (12 dailės ir 4 muzikinio skyriaus). Buvę dailės skyriaus mokiniai tęsia studijas: VDA – interjero dizainas (1 mok.); kostiumo dizainas (1 mok.); VGTU – architektūra (1 mok.); Vilniaus kolegija, mados fotografija (1 mok.); Vilniaus Tallat-Kelpšos muzikos konservatorija, mušamųjų specialybė (1 mok.).

                 2012 metais į mokymo įstaigas buvo pavežami 303 vaikai: Birštono gimnazijos – 269 mokiniai, Birštono vienkiemio darželio-mokyklos – 33 vaikai, Birštono vaikų lopšelio-darželio – vienas vaikas. 

                 Birštono gimnazijoje 154 mokiniams organizuotas nemokamas maitinimas bei vienkartinė socialinė išmoka mokinio reikmėms įsigyti, teikta pagalba įsigyjant priemones. Birštono Vienkiemio darželyje-mokykloje nemokamas maitinimas skirtas 25 mokiniams. Birštono vaikų lopšelyje-darželyje „Vyturėlis“ 2011–2012 metais nemokamas maitinimas skirtas keturiems vaikams. 

                 2011–2012 mokslo metais vienam priešmokyklinio, pradinio, pagrindinio ir vidurinio ugdymo programos mokiniui tenkanti lėšų suma gimnazijoje buvo 4487 Lt, Vienkiemio darželyje-mokykloje – 4938 Lt, lopšelyje-darželyje „Vyturėlis“ – 3103 Lt.

                 Sumažėjus Mokinio krepšelio lėšoms, reikalingas lėšas 2012 metų mokinio krepšelio finansavimui  Savivaldybė papildomai skyrė 135 tūkstančius litų.

                 KULTŪRA. Birštono kultūros centre tęsiamos susiformavusios tradicijos. Pagal savivaldybės kultūros programą vykdant projektinę veiklą, 2012 metais surengta 100 tarptautinių, respublikinių, regioninių ir lokalinių renginių, kuriuose apsilankė daugiau kaip 28 tūkst. žmonių. Kultūrinei veiklai buvo skirta 210 tūkst. litų.  Investuota 90 tūkst. litų kultūros centro lėšų. Kultūros centras organizavo valstybinių datų minėjimus (Sausio 13 – oji, Vasario 16 – oji, Kovo 11 – oji ir t.t.), kalendorines šventes (Užgavėnės, Motinos ir Tėvo diena, Joninės, kalėdiniai renginiai ir t.t.), įvairius meno mėgėjų bei profesionalių kolektyvų konkursus, apžiūras, festivalius, koncertus. Tęsė kūrybinį ir dalykinį bendradarbiavimą su Birštono jaunimo klubu, neįgaliųjų ir „Bočių“ draugijomis, sporto centru, gimnazija bei menų mokykla. Kultūros centras padėjo organizuoti Seniūnijų sporto šventę, abiturientų šimtadienį, „Gryn park“ renginius. Tarptautiniuose renginiuose užsienyje Birštonui atstovavo liaudies kapela „Lendrūnas“ (vad. A. Jazbutis), koncertai vyko Vokietijoje, Lenkijoje. Rusijoje koncertavo jaunių šokių kolektyvas „Aguonėlė“ (vad. V. Bankauskienė). Birštono mėgėjų kolektyvai buvo apdovanoti įvairiose apžiūrose, konkursuose, šventėse: mėgėjų teatras – Radviliškyje, Ukmergėje, šokėjai – Kaišiadoryse, Marijampolėje, Elektrėnuose, folkloristai – Juodkrantėje, Rokiškyje, liaudies kapela – Anykščiuose, Varėnoje, Vilkaviškyje. Birštone vyko seniausias Lietuvoje XVII – asis džiazo festivalis „Birštonas 2012“, kuriame dalyvavo 20 kolektyvų iš dešimties užsienio šalių. Jame apsilankė beveik 3000 klausytojų. 

                 Organizuota kurorto šventė ir centrinio parko atidarymas. Tęsiamas profesionalių tapytojų pleneras „Birštonas“, projektai „Muzikuokime drauge“, modernaus šokio fiesta „Judančios spalvos“, moksleivių mados šventė „Avangardas 2012“, renginių ciklas „Gruodis – šventinis mėnuo“, surengta liaudiškų kapelų šventė „Griežk, lietuvi“, sakralinės muzikos festivalis „Birštono vargonų vasara“, folkloro sambūris „Ten, kur Nemunas vingiuoja“, klojimų teatrų šventė, Pažaislio muzikos bei Kristupo vasaros festivalių koncertai. Respublikinėje moksleivių Dainų šventėje „Mūsų vardas Lietuva“ dalyvavo 80 dalyvių.

                 Birštone vaidino A. Cholinos šokio teatras, Nacionalinis dramos teatras, Klaipėdos, Jaunimo ir „Domino“ teatrai, koncertavo akademiniai, klasikos ir džiazo kolektyvai, įvairūs ansambliai, chorai bei pavieniai atlikėjai iš Italijos, Danijos, JAV, Vokietijos, Gruzijos, Rusijos. Vyko renginiai netradicinėse vietose: naktinis koncertas bažnyčioje, kinas po atviru dangumi, koncertai skveruose, aikštelėse, krantinėje, Nemajūnų dienos centre.

                 Birštono kultūros centre veikia 20 įvairių meno mėgėjų kolektyvų, kuriuos lanko beveik 300 entuziastų. 

                 2012 metais kultūros centre tęsėsi renovacijos darbai pagal Vyriausybės investicijų programą. Įsisavinta 0,78 mln. statybos darbų iš VIP lėšų.

                 BIBLIOTEKA. Laikinai atvykusius į kurortą gydytis ar poilsiauti bei savivaldybės gyventojus aptarnavo viešoji biblioteka Birštone ir trys kaimo filialai: Siponių, Nemajūnų ir Birštono vienkiemio bibliotekos. 2012 metais didelis dėmesys buvo skiriamas darbuotojų kvalifikacijai kelti. Darbuotojai dalyvavo įvairiuose mokymuose, seminaruose, konferencijose. Viešojoje bibliotekoje  2012 metais organizuoti 183 renginiai, kaimo filialuose – 69 renginiai.

                 MUZIEJUS. 2012 m. Birštono muziejuje apsilankė 10269 lankytojai, iš jų – 3759 pavieniai lankytojai, 3161 organizuoti lankytojai, 1195 edukacinių užsiėmimų dalyviai ir 2154 muziejaus renginių lankytojai. Per ataskaitinius metus muziejuje buvo surengti 67 edukaciniai užsiėmimai (12 skirtingų temų) bei suorganizuoti 29 įvairūs muziejaus renginiai.

                 SPORTAS. Birštono sporto centre dirba 12 trenerių, iš jų – 9 sporto treneriai, 2 Lietuvos sporto treneriai, 1 Nacionalinis sporto treneris, 2 treneriai turi licenciją. Aukštąjį išsilavinimą turi 10 trenerių. 2012 metais Birštono sporto centras turėjo vienuolikos sporto šakų 22  mokymo grupes. Bendras sportininkų skaičius – 292 . Vyresnio amžiaus yra 136 sportuojantieji:  aerobika – 20 žmonės, irklavimas – 10 žmonės, lengvoji atletika – 10 žmonės,  krepšinis – 20 žmonės,  futbolas – 10 žmonės, sunkioji atletika, atletinė gimnastika – 20 žmonės, badmintonas – 6 žmonės, petankė – 30 žmonės, tenisas – 10 žmonės. 

                 2012 m. 174 sportininkai dalyvavo ir Birštonui atstovavo 151 Lietuvos bei 7 tarptautinėse varžybose (išvykose).

                 Sporto centras dalyvavo projektuose ir gavo finansavimą: Respublikinis projektas „V-ųjų Lietuvos seniūnijų žaidynių I etapas“, gautas finansavimas – 1800 Lt. Savivaldybės programos: Vaikų socializacijos programa ,,Judėkime ir plaukime kartu“ – 2000 Lt; Sveikatinimo programa ,,Stiprinkime sveikatą kartu“ – 3094 Lt; Vaikų mokymas plaukti – 16000 Lt.

APIBENDRINIMAS

                 Dėkoju Savivaldybės tarybos nariams, Administracijos darbuotojams, įstaigų, organizacijų vadovams ir kitiems dirbantiesiems už 2012 metais įgyvendintus planus. Daug darbų padaryta, bet dar daugiau jų laukia ateityje.

                 Metai buvo sudėtingi ekonomine prasme ir finansiškai, tačiau planus ir įsipareigojimus vykdėme gana sėkmingai, nuveikėme daug ir matomų darbų. 

                 Centrinio parko atidarymas, naujos „Eglės“ sanatorijos statybos pradžia, Turizmo informacijos centro persikėlimas į naujas patalpas, „Versmės“ sanatorijos rekonstrukcijos darbai – tai keletas projektų, kurie reikšmingi Birštono kurortui ir jo žmonėms.

                 Tik dirbdami kartu, kaip vieninga komanda, pasieksime gerų rezultatų, Birštono kurortas klestės ir gražės, birštoniečiai didžiuosis savo miestu.

                 Ačiū už dėmesį.

Birštono savivaldybės merė                                                                  Nijolė Dirginčienė

